text:
I Burasirazuba : Abagore biyemeje kurandura amakimbirane mu miryango
Mu Nteko rusange y’abagize Inama y’Igihugu y’Abagore mu Ntara y’Iburasirazuba, abagize uru rwego biyemeje gukora ubukangurambaga bugamije kurandura burundu ikibazo cy’amakimbirane n’ihohoterwa rikorerwa umugore mu muryango, bakomeza gushishikariza bagenzi babo kuyoboka inzira yo kwibumbira muri za Koperative bityo
bakiteza imbere.
Abagize Inama y’Igihugu y’Abagore bafata kwitabira imirimo iciriritse ibyara inyungu, nk’igisubizo cyabafasha kurandura burundu amakimbirane ndetse n’ihohoterwa rigikorerwa umugore.
Alice Uwingabiye, Umuyobozi w’Inama y’Igihugu y’Abagore mu Ntara y’Iburasirazuba, yatangaje ko batazatezuka kuri gahunda yo gushishikariza abagore kwibumbira muri za koperative bakihangira imirimo yababyarira inyungu bakiteza imbere.
Ati” Tuzakomeza gushishikariza abagore gukora cyane bibumbira muri za koperative maze biteze imbere, kandi ibi nibiramuka bigezweho ntabwo uzongera kumva ngo umugore runaka yakubiswe cyangwa ngo yahohotewe mu bundi buryo, kuko umugore azaba agira uruhare mu iterambere ry’umuryango kimwe n’umugabo we“.
Uwingabiye akomeza atangaza ko nubwo inzira yo gufasha umugore kugera kw’iterambere ikomeje ngo hari ibyagezweho mu myaka itanu ishize, harimo kuremera abatishoboye, gushishikariza abagore kwibumbira muri za koperative, guca Nyakatsi, kwitabira gahunda y’ubwisungane mu kwivuza, gushishikariza abagore kugana ibigo by’imari, kuringaniza urubyaro ndetse n’ibindi.
Guverineri w’Intara y’Iburasirazuba, Odette Uwamaliya, yasabye by’umwihariko abagore bari muri iyi nama ko bakomeza inzira batangiye yo guhindura imibereho yabo bahereye ku batuye mu byaro bakomeza kwiteza imbere kuko na Leta y’u Rwanda ishyigikiye ko abagore bose bakwiteza imbere bagahindura amateka.
Guverineri yasabye kandi abagore ko bashyira imbaraga mu kurandura burundu ikibazo cy’isuku nke ndetse n’imirire mibi,dore ko hari hamwe hakigaragara ibyo bibazo yemeza ko bihesha isura mbi iyi Ntara.
Aba bagore bakaba banagaragarije ubuyobozi bw’i Ntara bimwe mu bikorwa bakora bibafasha gukomeza kwiteza imbere, harimo ubugeni, ubukorikori, ubuhinzi ndetse n’ubworozi.


c: text/html

text:
TUZIRIKANE KU MASOMO YA LITURUJIYA YO KU WA KANE TARIKI YA 28 GASHYANTARE 2019.
Sir 5,1-10; Mk 9,41-50.
Bakristu namwe bantu bashakashakana Imana umutima utaryarya! Ijambo ry’Imana Kiliziya yateguriye abana bayo rirabibutsa ko ineza ukoze, uko byagenda kose uyisanga imbere. Yezu arabihamya agira ati: “umuntu wese uzabaha uruho rw’amazi kubera izina ryanjye agiriye ko muri abakristu, ndababwira ukuri ntazabura kubihemberwa”. Koko rero “nta neza ihera” kandi ineza ijyana n’impuhwe.
Bantu b’Imana, icyo intumwa ihererwa uruho rw’amazi si ikindi kitari kuyishimira ineza yayo, umuhate wayo mu kwamamaza Inkuru nziza, mu ijambo rimwe twavuga ko ari “ubwungo bw’imvune ikura mu butumwa” bwo gutera imbuto y’ukwemera mu mitima y’abantu; hakaba hagowe umuntu wese wahirahira ashaka kurandura iyo mbuto yatewe mu bana—aha humvikane ko umwana uvugwa aha ari umuntu wese utangiye inzira yo kwegukira Imana abikesheje inyigisho ahawe—, kuko ikimukwiye, nk’uko Yezu abihamya ari uko “bamuhambira mu ijosi urusyo rusheshwa n’indogobe bakamujunya mu nyanja!” Ibyiza rero ni ugufatanya kurera imbuto yabibwe aho guhatanira kuyibuza kumera cyangwa kuyirandura.
Bantu b’Imana, aragowe umuntu wese utoza undi kugira nabi, aragowe ugusha undi mu cyaha. Niba ubonye mugenzi wawe cyangwa inshuti yawe ifite umugambi mubisha wo kugusha mu cyaha, ibyiza ni uko wamushyira ku ruhande ukamwihaniza yakwanga ukamwitaza aho kugira ngo muzarohame mwembi mu nyenga y’umubabaro udashira.
Bantu b’Imana, muzirikane ko ubuzima butagira intego, ubuzima butagira umurongo mugari ngenderwaho, ubuzima butagira indangagaciro na kirazira, ubuzima butagira umuco, ni ubuzima bagamije kuzimata no kuzima burundu. Ubu ni bwa bundi bwisanga mu nyenga kandi ba nyirabwo baraburiwe bakanangira umutima n’ubwenge, bakabaho ari ibiburabwenge kandi bararemanywe ubwenge buzima kandi busukuye. Icyo Yezu yifuza kuri buri wese wumvise iri jambo ryateguwe uyu munsi ni ukuba umugenga w’ibikorwa bye kandi akamenya kubaho yifitemo “rutangira”, akimenya kandi akamenya n’abandi, akihatira kubarohora aho kubaroha. Nyir’amatwi yumva, niyumve impanuro.
Muntu w’Imana, iri Jambo ntirigupfire ubusa, buri wese mu buryo bwe nirimufashe guhindukirira Imana maze bimutera kumva ko buri gihe “hahirwa abashyize amizero yabo muri Nyagasani”. Mwese mbifurije urugendo rwiza rwo guhinduka mukakira ubuntu n’ineza by’Imana. Mwese Imana ibahe kuramba no kurama!
Padiri NKUDIMANA Théophile.

robotstxt: allowed

filter: keep


text:
Imboga ni bimwe mu biribwa bifatiye runini ikiremwa muntu
Mu Rwanda ku bihingwa bimwe na bimwe hejuru ya kimwe cya kabiri cy’umusaruro urangirika buri mwaka, dufashe urugero ku rusenda hangirika 54%, ku nyanya hakangirika 56.5% nk’uko inyigo y’Umushinga uharanira kugabanya iyangirika ry’umusaruro mu Rwanda, Reducing Postharvest losses in Rwanda, ibigaragaza.
Kuba ibirenga kimwe cya kabiri by’umusaruro byangirika, nta kabuza bituma ibigera ku isahari birushaho kuba intica ntikize.
Inyigo iheruka mu Rwanda igaragaza ko abanyarwanda bihagije mu biribwa ku kigero cya 80%, gusa uwavuga ko umubare w’abadafite icyijya mu nkono uko bikwiye ukiri munini ntiyaba arengereye kuko ubushakashatsi bwa EICV5 bwagaragaje ko 38.2% by’abanyarwanda bakiri mu bukene, ni ukuvuga abatabasha kubona nibura amafaranga y’u Rwanda 159,375 ku mwaka, naho abari mu bukene bukabije bakaba 16%, ni ukuvuga abatabasha kubona nibura amafaranga y’u Rwanda 105,064 ku mwaka.
Ndayitaba Serge ni umuhuzabikorwa w’Umushinga uharanira kugabanya iyangirika ry’umusaruro mu Rwanda, watangiye mu mwaka wa 2016 ugamije gukwirakwiza ubumenyi n’ibikoresho byo kubungabunga umusaruro, hafi 2000 bakaba bamaze guhugurwa na wo.
Ndayitaba Serge ukorera umushinga wunganira u Rwanda kugabanya iyangirika ry’umusaruro
Kuba abahawe ubumenyi bwo kwita ku musaruro ari benshi, ababubyaje umusaruro bakaba bake kuko abafite ibi bikoresho – biciriritse n’umuhinzi muto yabasha gutunga iwe – ni abahinzi 21 gusa barimo n’amakoperative, byatuma umuntu yibaza impamvu kubitoza abaturage bidashyirwamo ingufu zisumbuye ku zisanzwe.
Ntwari Pie ushinzwe itumanaho mu Kigo gishinzwe guteza imbere ibyoherezwa mu mahanga bikomoka ku buhinzi n’ubworozi, NAEB, avuga ko mu turere 15 harimo ibyumba birenga 50 bikonjesherezwamo umusaruro w’imbuto n’imboga. Yemeza ko ubukangurambaga ku buhinzi bugamije isoko burimo gutanga umusaruro ugaragara, aho bukorwa ahanini binyuze mu mashyirahamwe y’urubyiruko ruri mu buhinzi ndetse n’amashuri yigisha ubuhinzi n’ubworozi.
Ntwari avuga ko kuba abaturage bataratangira gukoresha ubu buryo ari benshi atari uburangare cyangwa kutitabwaho kuko ubuhinzi bw’imboga n’imbuto butangiye kwitabwaho cyane vuba, agira ati "Impamvu bikiri bike, ubundi ubuhinzi bw’imboga n’imbuto nta gaciro abanyarwanda babuhaga cyane, bwakorwaga kugira ngo babone ibyo kurya gusa wenda n’isoko ry’aho bukorerwa. Ubu abahinzi batangiye kurarikira amasoko yo hanze nibwo batangiye guhinga kinyamwuga. Aho bigeze biratanga icyizere ko bizakomeza kugenda bihinduka, kuba hari abagera mu bihumbi bamaze guhugurwa, muri bo makumyabiri baratangiye kubishyira mu bikorwa ndumva nta kibazo kirimo".
Ubwo twasuraga icyiciro cy’abantu 66 bari basoje amahugurwa ku Mulindi mu mujyi wa Kigali, kuwa Gatandatu tariki 2 Gashyantare, umwe muri bo witwa Imanizabayo Tharcille yatubwiye ko aho akorera mu karere ka Musanze ntaho yigeze abona ubu buryo bwo kubika imboga n’imbuto, nyamara yari amaze iminsi ine ahugurwa gusana ibyumba bikonjesha aho byagize ikibazo, gukora utuzu tuzwi nka ZECC dukorwa mu matafari ahiye twakorohera buri muhinzi kutwubaka ndetse n’ubundi buryo bw’udukoresho dukozwe mu ibumba buri wese yatunga iwe agatandukana no kunamba cyangwa kubora kw’imboga n’imbuto yaguze cyangwa yejeje.
Abatari bake bamaze kubihugurirwa
Iyangirika ry’umusaruro si uko ari ikibazo kidahangayikishije igihugu, dore ko 38% by’abanyarwanda bagwingiye bafite aho bahuriye n’imirire mibi iva ku kutamenya gutegura amafunguro ariko kandi no kuyabura.
Uwimana Donatha w’i Muhanga mu murenge wa Cyeza ni umwe mu baturage bake watangiye kubungabunga umusaruro akoresheje uburyo bwa ZECC bwamutwaye amafaranga y’u Rwanda ibihumbi mirongo itatu abwubaka, avuga ko ari ikintu cyiza umuturage wese akwiye gukora hatitawe ku musaruro we kuko n’ugura imboga kuri butiki yazishyiramo akajya azikoresha gahoro gahoro.
Uyu mubyeyi Uwimana agira ati “ZECC ibika neza jye byarantunguye, nshyiramo nka beterave zikamara amezi atatu zisa n’izasaruwe uwo munsi. Ibika neza imboga ukaba wazigurishiriza igihe ushakiye cyangwa ukajya utekaho nke nta kunamba cyangwa kwangirika”.
Uburyo bwa ZECC bwifashishwa kubika imboga n’imbuto
Abanyarwanda bose babaye bafite uburyo nibura bworoheje bwo kugabanya iyangirika ry’umusaruro cyane cyane imbuto n’imboga, ibigaragara ku masoko no mu ngo byasa n’ibyikubye kabiri, si uko abanyarwanda batabikora haracyabura ingufu mu bukangurambaga nk’uko bikorwa mu zindi gahunda z’imibereho y’abaturage.
Ibi bikoresho bikoze mu ibumba bishobora kubika imboga cyangwa imbuto ntibyangirike
Imbere mu cyumba gikonjesha
Icyumba gikonjesha


text:
RUKUNDO Elijah umenyerewe ku mazina ya GREEN P cyangwa THE GREEN PERSON, yabonye izuba taliki 25 Ukuboza 1988 i Kampala mu gihugu cya Uganda. Ni mwene MBONIMPA Jean na MBABAZI Esther, akaba umwana wa kane mu muryango w’abana batandatu. Ubwana bwa Green P bwaranzwe no kuba yarakundaga gukina billes n’umupira w’amaguru cyane. Yize amashuri y’inshuke i Kampala, amashuri abanza ayiga i Gikondo ku ishuri ribanza rya Kinunga. Ayisumbuye yayatangiriye kuri E.S.K (Kicukiro) akomereza muri A.D.B ; C.E.F.O.T.E.K ; E.T.A.K ayasoreza kuri C.G.F.K, ubu akaba yitegura gutangira amashuri makuru mu gihugu cy’Uburundi. Green P ni umuraperi w’umunyarwanda ukunze gukoresha Gangsta Rap yo mu ishuri rya kera (Old school). GUHURA KWA GREEN P NA RAP NO KUVUKA KWA TOUGH GANGS. Green P yakunze Rap ayikundishijwe na mukuru we Dan. Uyu Dan yari asanzwe we ayikunda, akaba yari afite amakaseti (cassettes) ya radio menshi ariho rap yakundaga kumva iwabo mu rugo, akaba ari naho Green P yahereye ayikunda. Nubwo kugera ubu Dan atazwi na benshi aririmba, ariko yakundishije barumuna be umuziki ku buryo babiri muri bo (The BEN na Green P) baje kuvamo abahanzi. Nyuma yo kwitegereza ibintu bibaho mu buzima bwa buri munsi bwa muntu ari nako ashaka kubiririmbaho, Green P uburyo yashakaga kubivuga, yasanze yakwishyira mu rwego rw’abaraperi, igitekerezo cyo kuba umuraperi kiba kivuye aho. Mu mwaka wa 2004, Green P yinjiye muri studio akora indirimbo ye ya mbere yitwa NGWINO, akaba yarayikoreye muri TFP kwa BZB. Nyuma yakomeje gukora rap, akenshi ari kumwe na J. POLLY wari usanzwe ari n’inshuti ye kuva mu mashuri abanza. Baje guhura na BULLDOGG a.k.a Old School ari kumwe na FIREMAN a.k.a Kibiriti, bahujwe no kuba baririmba mu buryo bumwe, nyuma bahita bashinga TOUGH GANGS, nyuma y’igihe gito undi muraperi P FLA abiyungaho, kugera ubu akaba ari bo bayigize. Kuva yatangira kuririmba, Green P amaze gukora indirimbo nyinshi ari wenyine ndetse ari kumwe n’abandi bahanzi. Muri zo twavuga nka KWICUMA na J. Polly na Lick Lick, UWO NI INDE, M.O.G na Steve, NYUMVIRA na The Ben, BETTER DAY na Pacson, INZIRA YANJYE na P Fla na Fireman akaba amaze gukorera muri studio nyinshi nka TFP, F2K, UNLIMITED, ONE WAY, DREAM RECORDS n’ahandi. Green P ari kumwe na TOUGH GANGS bamaze kugaragara mu biterane (concerts) byinshi ari nako bakomeje gushimisha benshi nabo ubwabo bikabanyura. Igiterane avuga kugera ubu cyamushimishije kurusha ibindi ni icyo TOUGH GANGS yakoze taliki 26 Ukwakira 2008, yaraye iririmbye muri launch ya album ya MC FAB. Iki giterane cyari cyabereye mu Ruhango, cyateguwe na TOUGH GANGS gihabwa izina rya HIP HOP NATION. ICYO RAP ARI CYO KURI GREEN P N’IBYO ATEGANYA KUYIKORAMO VUBA. Ikintu kibabaza Green P kugeza ubu muri rap ni igihe cyahise bamaze bayikora ariko abantu badashaka kuyumva, akaba anashimishwa no kuba basigaye bayumva. Kuri we abona rap ari umuti weza ukanaruhura roho ye n’ibitekerezo bye. Iyo arebye asanga umuziki nyarwanda urimo ugenda uzamuka ku buryo bushimishije, kuko ubu abantu batangiye kwibonamo ABASANI (abakora umuziki). Ku by’umwihariko asanga rap irimo izamuka kuko na yo isigaye yumvwa nk’izindi njyana zose. Kuri we asanga umuntu aba afite impamvu ye ku giti cye yo kuririmba ibyo aririmba, bityo ntawe abona ko aririmba amafuti ngo hato aveho abimuziza. Green P afite gahunda yo gukomeza gukora rap inogeye abafana be n’aba TOUGH GANGS muri rusange. Ni muri urwo rwego bategura ibiterane bibiri mu minsi ya vuba, harimo launch ya album ya P FLA n’ikindi cyo kuririmbira abafana, bakaba banateganya gushyira hanze clip video y’indirimbo yabo KWICUMA mu minsi mike iri imbere. Abahanzi yibonamo ndetse yemeza ko ababonamo ubuhanga hari nka NAS, KHADAFI wo muri Outlawz bo muri Leta zunze ubumwe za Amerika, naho mu Rwanda uretse TOUGH GANGS mu bo akunda twavuga nka RUGAMBA Cyprien, BYUMVUHORE J. Baptiste n’abandi cyane cyane abo hambere. UBUZIMA BUSANZWE BWA GREEN PERSON IBYO GREEN P AKUNDA Uretse kuba ari umuraperi, Green P afite na we ibintu akunda, urugero nko ku byerekeye indyo akunda ubugari n’isosi, ipilau na yo ikaba iri hafi aho mu byo akunda. Akora siporo, akaba akina umukino wa basketball. Kuri Green P, inkumi y’inzobe, ikeye ni yo imunyura ijisho. Afite umukobwa w’inshuti ariko izina rye akomeje kuryimana, ntakunda kurivuga. ABO ASHIMIRA MU BUHANZI BWE N’ICYO ABWIRA ABUMVA TOUGH GANGS Kugera ubu Green P amaze imyaka igera kuri itanu muri rap, akaba ashimira abakomeje kumuba hafi barimo bakuru be Dan na The Ben, abaproducers nka Lick Lick n’abandi, abanyamakuru n’abafana na crew ye TOUGH GANGS. Uretse kuba nta muntu unyura abantu bose, Green P arabwira abafite ishusho mbi ya TOUGH GANGS ko bashobora kuba bayibeshyaho, kuri we abenshi bayiziza kuba ivuga ukuri kweruye. Abatekereza gutyo Green P arabamenyesha ko TOUGH GANGS ikora Hip Hop yo kugira ngo basobanurire cyane cyane abana batazi ibyabaye n’ibirimo biraba mu buzima bw’abantu, mu rwego rwo kubaka umuryango nyarwanda ntawe usigaye inyuma. Kuri we abantu bakwiriye gusobanukirwa n’umurongo wa TOUGH GANGS ndetse bakamenya ko rap yayo yubaka.
RUKUNDO Elijah umenyerewe ku mazina ya GREEN P cyangwa THE GREEN PERSON, yabonye izuba taliki 25 Ukuboza 1988 i Kampala mu gihugu cya Uganda. Ni mwene MBONIMPA Jean na MBABAZI Esther, akaba umwana wa kane mu muryango w’abana batandatu.
Ubwana bwa Green P bwaranzwe no kuba yarakundaga gukina billes n’umupira w’amaguru cyane. Yize amashuri y’inshuke i Kampala, amashuri abanza ayiga i Gikondo ku ishuri ribanza rya Kinunga. Ayisumbuye yayatangiriye kuri E.S.K (Kicukiro) akomereza muri A.D.B ; C.E.F.O.T.E.K ; E.T.A.K ayasoreza kuri C.G.F.K, ubu akaba yitegura gutangira amashuri makuru mu gihugu cy’Uburundi. Green P ni umuraperi w’umunyarwanda ukunze gukoresha Gangsta Rap yo mu ishuri rya kera (Old school).
GUHURA KWA GREEN P NA RAP NO KUVUKA KWA TOUGH GANGS.
Green P yakunze Rap ayikundishijwe na mukuru we Dan. Uyu Dan yari asanzwe we ayikunda, akaba yari afite amakaseti (cassettes) ya radio menshi ariho rap yakundaga kumva iwabo mu rugo, akaba ari naho Green P yahereye ayikunda. Nubwo kugera ubu Dan atazwi na benshi aririmba, ariko yakundishije barumuna be umuziki ku buryo babiri muri bo (The BEN na Green P) baje kuvamo abahanzi.
Nyuma yo kwitegereza ibintu bibaho mu buzima bwa buri munsi bwa muntu ari nako ashaka kubiririmbaho, Green P uburyo yashakaga kubivuga, yasanze yakwishyira mu rwego rw’abaraperi, igitekerezo cyo kuba umuraperi kiba kivuye aho.
Mu mwaka wa 2004, Green P yinjiye muri studio akora indirimbo ye ya mbere yitwa NGWINO, akaba yarayikoreye muri TFP kwa BZB. Nyuma yakomeje gukora rap, akenshi ari kumwe na J. POLLY wari usanzwe ari n’inshuti ye kuva mu mashuri abanza. Baje guhura na BULLDOGG a.k.a Old School ari kumwe na FIREMAN a.k.a Kibiriti, bahujwe no kuba baririmba mu buryo bumwe, nyuma bahita bashinga TOUGH GANGS, nyuma y’igihe gito undi muraperi P FLA abiyungaho, kugera ubu akaba ari bo bayigize.
Kuva yatangira kuririmba, Green P amaze gukora indirimbo nyinshi ari wenyine ndetse ari kumwe n’abandi bahanzi. Muri zo twavuga nka KWICUMA na J. Polly na Lick Lick, UWO NI INDE, M.O.G na Steve, NYUMVIRA na The Ben, BETTER DAY na Pacson, INZIRA YANJYE na P Fla na Fireman akaba amaze gukorera muri studio nyinshi nka TFP, F2K, UNLIMITED, ONE WAY, DREAM RECORDS n’ahandi.
Green P ari kumwe na TOUGH GANGS bamaze kugaragara mu biterane (concerts) byinshi ari nako bakomeje gushimisha benshi nabo ubwabo bikabanyura. Igiterane avuga kugera ubu cyamushimishije kurusha ibindi ni icyo TOUGH GANGS yakoze taliki 26 Ukwakira 2008, yaraye iririmbye muri launch ya album ya MC FAB. Iki giterane cyari cyabereye mu Ruhango, cyateguwe na TOUGH GANGS gihabwa izina rya HIP HOP NATION.
ICYO RAP ARI CYO KURI GREEN P N’IBYO ATEGANYA KUYIKORAMO VUBA.
Ikintu kibabaza Green P kugeza ubu muri rap ni igihe cyahise bamaze bayikora ariko abantu badashaka kuyumva, akaba anashimishwa no kuba basigaye bayumva. Kuri we abona rap ari umuti weza ukanaruhura roho ye n’ibitekerezo bye.
Iyo arebye asanga umuziki nyarwanda urimo ugenda uzamuka ku buryo bushimishije, kuko ubu abantu batangiye kwibonamo ABASANI (abakora umuziki).
Ku by’umwihariko asanga rap irimo izamuka kuko na yo isigaye yumvwa nk’izindi njyana zose. Kuri we asanga umuntu aba afite impamvu ye ku giti cye yo kuririmba ibyo aririmba, bityo ntawe abona ko aririmba amafuti ngo hato aveho abimuziza.
Green P afite gahunda yo gukomeza gukora rap inogeye abafana be n’aba TOUGH GANGS muri rusange. Ni muri urwo rwego bategura ibiterane bibiri mu minsi ya vuba, harimo launch ya album ya P FLA n’ikindi cyo kuririmbira abafana, bakaba banateganya gushyira hanze clip video y’indirimbo yabo KWICUMA mu minsi mike iri imbere.
Abahanzi yibonamo ndetse yemeza ko ababonamo ubuhanga hari nka NAS, KHADAFI wo muri Outlawz bo muri Leta zunze ubumwe za Amerika, naho mu Rwanda uretse TOUGH GANGS mu bo akunda twavuga nka RUGAMBA Cyprien, BYUMVUHORE J. Baptiste n’abandi cyane cyane abo hambere.
UBUZIMA BUSANZWE BWA GREEN PERSON
IBYO GREEN P AKUNDA
Uretse kuba ari umuraperi, Green P afite na we ibintu akunda, urugero nko ku byerekeye indyo akunda ubugari n’isosi, ipilau na yo ikaba iri hafi aho mu byo akunda. Akora siporo, akaba akina umukino wa basketball. Kuri Green P, inkumi y’inzobe, ikeye ni yo imunyura ijisho. Afite umukobwa w’inshuti ariko izina rye akomeje kuryimana, ntakunda kurivuga.
ABO ASHIMIRA MU BUHANZI BWE N’ICYO ABWIRA ABUMVA TOUGH GANGS
Kugera ubu Green P amaze imyaka igera kuri itanu muri rap, akaba ashimira abakomeje kumuba hafi barimo bakuru be Dan na The Ben, abaproducers nka Lick Lick n’abandi, abanyamakuru n’abafana na crew ye TOUGH GANGS.
Uretse kuba nta muntu unyura abantu bose, Green P arabwira abafite ishusho mbi ya TOUGH GANGS ko bashobora kuba bayibeshyaho, kuri we abenshi bayiziza kuba ivuga ukuri kweruye. Abatekereza gutyo Green P arabamenyesha ko TOUGH GANGS ikora Hip Hop yo kugira ngo basobanurire cyane cyane abana batazi ibyabaye n’ibirimo biraba mu buzima bw’abantu, mu rwego rwo kubaka umuryango nyarwanda ntawe usigaye inyuma. Kuri we abantu bakwiriye gusobanukirwa n’umurongo wa TOUGH GANGS ndetse bakamenya ko rap yayo yubaka.


text:
Muri ibi bihe bigoye usanga mu isi harimo ibibazo byinshi bihangayikishije abantu, buri muntu wese yireba we ubwe, ntihagire nufata akanya ko kugenzura ubuzima bw’urugo rwe (couple). Ni ikntu k’ingenzi k’umukristo wese gufata akanya ko gusuzuma ubuzima bwa couple kugirango turebe ahakenewe gushakirwa umuti/gukosorwa kugirango ibintu bigende neza.
Nk’abakristo imibiri yacu ingomba gutangwa nk’ibitambo bizima bishimimwa n’Imana. Hari ibibazo bishobora kuza bitewe n’impamvu zinyuranye kandi bikatugusha bikangiza n’ingo zacu, tutabaye maso. Ubuzima gatozi bw’urugo bushobora gupfa gahoro gahoro tutigeze tubimenya tugashiduka byageze kure hamwe n’urugo rwasenyuka. Umujura nta kindi kimuzuna uretse gusenya, kwiba no kwica.
Reka turebere hamwe ibintu 7 bishobora gusenya urugo tutabaye maso, ariko umuti wa byose tuwusanga mu ijambo ry’Imana kuko niyo nkota yacu.
1 kwikunda (Egoisme)
Urugo ni umugabo n’umugore bashyira hamwe bakiyemeza kubana akaramata. Nkuko Bibiliya ibivuga abashakanye bombi nkuko baba barasezeranye kubana akaramata buri wese afite inshingano zo gukora uko ashoboye kugirango bigende neza.
Muri ibi bihe abantu baratese bafite ubuzima bworoshye tugereranyije nubwo ababyeyi cyangwa abasekuruza bacu babayemo, ari nayo mpamvu abantu bahunga inshingano zabo kuko baba bafite guhitamo kwinshi, ntakwihanganirana kukibaho, nta kwanga umugayo,..... Buri wese arireba ku giti cye no mu bashakanye buri wese akaba nyamwigendaho, aho kugirango bahurize hamwe barebere hamwe ibyifuzo byabo babyumvikaneho hatagize ubogamirwa cyangwa ukandamizwa. Imana ikunda ubumwe, abashyize hamwe Imana irabasanga.
Umuti w’iki kibazo nuko buri wese yiyibagirwa akitangira undi. Yesu yirengagije imibabararo yari agiye guhura nayo kugirango ugushaka kwa se gukorwe. Buri wese agomba kuba umugaragu w’undi , tukamenya inshingano Imana yaduhaye. Buri wese azabazwa uko yabyitwayemo. Ari abatware, abafasha, abana, imigisha twahawe tuzabazwa uko twabyitwayemo.Twibuke inkuru y’amatalanto. No mu ba Galatiya 5:13 Haravuga ngo"Bene Data, mwahamagariwe umudendezo, ariko umudendezo wanyu ntimukawugire urwitwazo rwo gukurikiza ibya kamere, ahubwo mukorerane mu rukundo".
umuti
Abagalatiya 5:16 Ndavuga nti "Muyoborwe n’Umwuka" kuko aribwo mutazakora ibyo kamere irarikira".
2.Gusuzugurana cyangwa kutubahana (Mefiance)
Urugo rutizerana ni nk’igiti kidafite imizi, nta rufatiro ruba rufite, kutizerana kw’abashakanye bituma habaho icyuho kinini cyane abantu bagatangira gukekerana.1Abakorinto 13:5 Haratubwira ngo"Urukundo ntirukora ibiteye isoni, ntirushaka ibyarwo, ntiruhutiraho ntirutekereza ikibi ku bantu", ibyo bigatuma umwe atakishimira undi, urukundo rukazima, satani akaba abonye icyuho cyo gusenya. Ikizere nuko abashakanye bombi bizerana, bakumvikana umwe agatahura undi,akamwiyumvamo, kandi bakirinda icyababaza.
3. Guceceka (silence)
Hari impamvu nyinshi zatuma umuntu aceceka, bishobora no kuba uburyo bwacu bwo gushaka kwikemurira ibibazo. Buri silence iba ifite ubutumwa cyangwa icyo ishaka kuvuga (igisobanuro).Guhitamo guceceka aho kugirango uvuge byica ubusabane ( dialogue). Bigatera gutinya kuvuga ikirii ku mutima, kwerakana sentiments, gutinya ko uwo ubwira atari bukumve cyangwa ko ibyo wifuza kuvuga mugenzi wawe yazabigucyurira, cyangwa akabikoresha nk’intwaro yo kugusenya.
Hari igihe umwe mu bashakanye yanga neza kuvuga agaceceka, bigatera mugenzi we uburakari ndetse bikanamukomeretsa. Guceceka nta kibazo nta kimwe bikemura ahubwo birasenya. Birakwiye ko abashakanye bagendera bombi mu mucyo nkuko baba barasezeraniye imbere y’Imana kuko Imana ni umucyo.
Umuti:
Abefeso 5:8 haratubwira ngo" Kuko kera mwari umwijima, none mukaba muri umucyo mu Mwami wacu. Nuko mugende nk’abana b’umucyo, kuko imbuto z’umucyo ari ingeso nziza zose no gukiranuka n’ukuri".
4. Kugira ijambo ryanyuma ( Dernier mot)
Hari umugani uvuga ngo Celui qui veut avoir raison a tord, meme s’il a raison. Gushaka kugira raison ni ugushaka kwiha agaciro wishyira hejuru y’undi. Ni uburyo bubi cyane bwo kwica ikiganiro/ubusabane ( dialogue), ndetse bikica na relation hagati y’abashakanye. Ni ukuvuga ko mugenzi wawe uba wamushyize munsi y’ibirenge byawe. Umuntu ushaka guhora afite raison ntaba ashaka n’ukuri, icyo aba yimirije imbere ni ugukandamiza, ndetse kenshi n’ikiguzi cyose byasaba aba yiteguye kugitanga. Twige kwicisha bugufi iyo mico y’abafalisayo tuyireke, tugendere m’urukundo rw’abana b’Imana.
Umuti:
Abafalisayo ni abantu bahoraga bishyira imbere,ari indyarya..Luka 16:15 "Arababwira ati "Mwebwe mukunda kwigira abakiranutsi imbere y’abantu ariko Imana izi imitima yanyu."
Kwicisha bugufi byoroshya imibanire y’abashakanye kandi bigatuma ubusabane n’imibanire y’abashakanye bigenda neza.
5. Kutihanganinarama
Iki ni kimwe mu bintu biranga Egoisme, bitera kutumvikana kudahuza. Umwe ntiyihanaganira undi ( Ne supporte pas l’autre tel qu’il est). Umuntu agahora ashaka guhindura mugenzi we, amutegeka uko agomba kwitwara, ntiyihanganire integenke cyangwa uburyo bwo kubaho bwa mugenzi we.
Niba utemera mugenzi wawe uko ari, ibyo bizatera urugo rwanyu gusenyuka. Twirinde gushaka guhindura abo tutaremye ahubwo tubasengere naho kubashyiraho contraintes cyangwa pressions birasenya. Abashakanye bombi bagomba kwihanganirana buri wese akemera undi uko ari. Erega nta ntungane ibaho.
Umuti
L’amour/urukundo ( Celui qui aime) ntabwo acika intege, ntata undi, ntamukuraho amaboko, muri byose arizera, akagira ibyiringiro kandi akihanganira byose. 1 Abakorinto 13:7 Urukundo rubabarira byose, rwizera byose, rwiringira byose, rwihanganira byose.
6. Gukandamiza/Domination
Umuntu ushaka ku domina mugenzi we cyangwa kumutegeka byica (tue l’amour), aba ashaka ko bamupfukamira, bamuramya, niwe wiharira responsabillites zose z’urugo ntagirwa inama, ntava kw’izima, ntawe umugira inama byose niwe ubi controla. Iyo ari umudamu usanga ari bamwe babaye ibishegabo bategeka abagabo babo. abagabo nabo ugasanga bigize ibigirwamana barataha abo mu rugo bose bagahungabana. Ibi byose ni bibi bituma habaho resistances, tensions na stress muri couple, muri famille.
Umuti
Abafiripi 2:3 Ntihakire icyo mukorera kwirema ibice cyangwa kwifata uko mutari, ahubwo mwicishe bugufi mu mitima, umuntu wese yibwire mu mitima ko mugenzi we amuruta.
7.Ishyari ( Jalousie)
Jalousie isenya ingo nyinshi. Umuntu ufite ishyari agambira ibibi igihe cyose, muri couple bitera concurrence, rivalite, comparaison, envie,..... Ishyari rihumanya ibitekerezo by’umuntu, imigambi ye, gahunda ze, imishinga ye ( empoisonner) kandi byose byerekeza ku gusenya urugo. Umwe mu bashakanye iyo afite ishyari ntanyurwa, ahora akekakeka, kandi afite inzika.
Umuti
1 Abakorinto 3:3 Kuko mukiri aba kamere. Ubwo muri mwe harimo ishyari n’amahane , mbese ntimubaye abakamere koko ntimugenza nk’abantu?
Ijambo ry’Imana mu Abagalatiya 5:21 riratubwira ngo abakora ibya kamere ntibazaragwa ubwami bw’Imana.
Imana iguhishurire icyo wakora niba hari icyo usanze Satani yangije mu mibanire yawe na mugenzi wawe.
Imana y’imbabazi,amahoro n’urukundo nibane natwe.
Ibice bikurikira tuzabirebera hamwe ubutaha...


text:
INAMA KU MIRIRE N’IBYOKURYA
IGICE CYA 3 - IVUGURURA MU BY’UBUZIMA N’UBUTUMWA BWA MARAYIKA WA GATATU
Nk’uko Ikiganza Gifitanye Isano n’Umubiri
97. Ku itariki 10 Ukuboza 1871, nongeye kwerekwa ko ivugurura mu by’ubuzima ari umugabane umwe w’umurimo ukomeye ugamije gutegurira abantu gusanganira Umwami Yesu. Ufitanye isano y’isanga n’ingoyi n’ubutumwa bwa marayika wa gatatu, nk’uko ikiganza kiyifitanye n’umubiri. Ntabwo umuntu yahaye agaciro Amategeko Cumi; ariko Uhoraho ntazaza guhana abagomera ayo mategeko atabanje kuboherereza ubutumwa bw’umuburo. Ubwo butumwa bwamamazwa na marayika wa gatatu. Iyo abantu baza kumvira Amategeko Cumi y’Imana, imibereho yabo igakurikiza ibyo ayo mategeko asaba, nta muvumo w’akaga k’indwara zuzuye isi uba uriho. IMN 68.5
Gutegurira Abantu Gusanganira Yesu
Abagabo n’abagore ntibashobora kwica amategeko agenga ibyaremwe binyuze mu kuba abanyamururumba no kubatwa n’irari ribi hamwe n’ibyifuzo bibi, ngo maze bareke no kugomera amategeko y’Imana. Niyo mpamvu Imana yemeye ko tugerwaho n’umucyo w’ubugorozi mu byo kwitungira amagara mazima, kugira ngo tumenye icyaha cyacu igihe tugomeye amategeko yishyiriyeho ubwayo ngo agenge imibereho yacu. Ibyishimo tugira n’agahinda tugira byose bituruka ku kumvira kwacu cyangwa kutumvira amategeko y’ibyaremwe. Data ubuntu bwinshi wo mu ijuru ahora areba imibereho ibabaje abantu babamo, bamwe babizi naho abandi benshi batabisobanukiwe, iterwa no kugomera amategeko yashyizeho. Maze kubwo urukundo n’imbabazi igirira ikiremwamuntu, ituma umucyo wayo kubamurikira ikaboherereza ivugurura mu by’ubuzima buzira umuze. Yerekanye amategeko yayo, n’igihano kigendana no kuyagomera, kugira ngo bose bamenye, kandi bitwararike mu kubaho imibereho ihuje n’amategeko y’ibyaremwe. Yatangaje ku mugaragaro amategeko yayo kandi iyashyira ahabona, ku buryo ameze nk’umudugudu wubatse mu mpinga y’umusozi. Abantu bose barebwa na yo babasha kuyasobanukirwa baramutse babishatse. Abantu b’ibiburabwenge ntibarebwa na yo. Umurimo wa marayika wa gatatu ugamije kwamamaza ayo mategeko no kurarikira abatuye isi kuyumvira, kugira ngo abantu bategurirwe gusanganira Umwami ugiye kugaruka bidatinze. IMN 69.1


text:
Ba nyakubahwa ba Depite iki kibazo yabaganga bamenyo twifuje ko twasubizwa izina ryacu twatangiye twitwa Dentist,twahabwaga advanced diploma in dentistry)kaminuza ivunja impamya bushobozi mo irindi zina rya Dental therapy binatandukanye cyane,twebwe nti twifuza kuba Dental surgeons cyane ko buri department ifite ibyikora nindi ibyo ishinzwe.nimukemure ikibazo ukokiri. sinibaza kuba umuntu agiye kwongera ubumenyi ahabwa degree iri hasi yiyo yarafite?!!!! kandi ishami akurikira ari rimwe
Kuko ntitunejejwe nagato nuko batwita dental therapist (ivugako arukuvura abana batarengeje 12ans)kd twirirwa tuvura abantu mumyaka yose.Erega turi abana burwanda kd twita kubanyagihugu ndetse nabatuye murwanda bose.nimwige kukibazo mudufashe gikemuke munzira nyayo bidufashe natwe gukomeza kugendera mwiterambere.
Inteko: Ibibazo 16 byafatiwe imyanzuro na komisiyo y’uburezi, ikoranabuhanga, umuco n’urubyiruko
Yanditswe na UWAYISABA FRANCINE
Komisiyo y’Uburezi Ikoranabuhanga umuco n’urubyiruko mu Nteko Ishinga Amategeko, yagejeje ku nteko rusange raporo y’ibibazo 16 byakiriwe biri mu burezi, ubuzima ndetse n’ibindi biri mu nshingano zabo bifatirwa imyanzuro mu Nteko Ishinga Amategeko Umutwe w’ Abadepite.
Perezida wa Komisiyo y’uburezi, ikoranabuhanga, umuco n’urubyiruko, Hon. Mukazibera Agnes, yavuze ko hifashishijwe itegeko n’inzego zibishinzwe, ibibazo 16 byo mu burezi byafatiwe imyanzuro.
Ati “Nk’abanyeshuri bamwe ba Kaminuza y’u Rwanda banditse basaba ko barenganurwa, bagakurwa ku kwishyura amafaranga y’ishuri angana na miliyoni n’igice bagasubizwa ku yo bahozeho 600 0000, kuko uwo mwanzuro wafashwe batabimenyeshejwe. Komisiyo yasanze kongera amafaranga y’ishuri biri mu bubasha bwa kaminuza kandi bikurikije amategeko abigenga, bityo nta karengane abanyeshuri bagiriwe”.
Hon. Mukazibera yakomeje avuga ko ku banyeshuri bize ishami rya ‘Crinical Officers’ bari bafite ikibazo cy’uko batisanga ku rutonde rw’imbonerahamwe y’imyanya y’imirimo kandi ayo masomo yigishwa muri Kaminuza y’u Rwanda, komisiyo yanzuye ko Minisiteri y’Ubuzima igomba gushyira iryo shami ku mbonerahamwe y’imirimo bitarenze amezi atatu.
Iki kibazo kandi gihuriweho n’abize “Wild life and aquating resource management, lingwistic and literature, business information technology’, Minisiteri y’Uburezi ivuga ko abize ibi bitavuze ko baba badakenewe ku isoko ry’umurimo, ahubwo bakwiye gusobanurirwa neza hakurikijwe ibyo bize.
Ati: “Buri gihe si ko utanga akazi azavuga mu izina ibyo wakurikiye, ahubwo hari igihe na we ako kazi uba wagakora ukurikije ibyo wize. Ikindi si ko buri gihe Leta ari yo itanga akazi ahubwo wanakoresha ibyo ufite ukihangira umurimo”.
Kuri iki kibazo rero Komisiyo yasabye Minisiteri y’Uburezi kurushaho kunoza gahunda z’ubujyanama ku guhitamo icyo bifuza kwiga (career guidance), ikindi ni ukujya ivugurura imbonerahamwe y’umurimo buri mwaka hitawe ku byigishwa mu mashuri makuru.
Yanavuze ku kirego cy’abaforomo bavuga ko bize ku buryo bw’iya kure (e-learning), bagahabwa ibizami n’urugaga rw’abaforomo bidahuye n’ibyo bigishijwe, bityo benshi bagatsindwa ntibabashe kubona impamyabushobozi na Kaminuza y’u Rwanda n’izo bahawe zigateshwa agaciro na Kaminuza y’u Rwanda.
Na ho Abaforomo (kazi) bize mu mahanga bagera mu Rwanda bagahabwa ibizami ngo basuzume impamyabushobozi bafite zihura n’ibyo bazi koko bigatwara amafaranga menshi mu gukurikirana iby’izo mpamyabushobozi, niba ari umwimerere koko, komisiyo yasanze batarengana kuko nta mpamvu yo gushyira ubuzima bw’abantu mu kaga, ni ngombwa ko habaho iryo genzura.
Uhagarariye urugaga avuga ko abize iya kure hari abize nabi nta bikoresho bihagije, nk’abadafite mudasobwa abandi nta murandasi bakoresha bityo ntibakurikirane amasomo neza. Komisiyo yasanze nta karengane kabaye kuri aba baforomo kuko ibizami bahawe hakurikijwe amategeko.
Ku rugaga rw’abaganga b’amenyo basabye ko ishami ry’abafasha abaganga b’amenyo (Dental therapy) ryahuzwa n’iry’ababaga amenyo (dental surgery), Komisiyo yanzuye ko hakurikijwe ibitekerezo bya Kaminuza y’u Rwanda na Minisiteri y’Uburezi bavuga ko ayo ari amashami abiri atandukanye kuyahuza bidashoboka.
Ku banyeshuri basoje amasomo muri Kaminuza ya Sainte Laurence muri Uganda bahabwa amafaranga yo kubaho na Leta y’u Rwanda ariko nyuma impamyabushobozi bazanye zigateshwa agaciro kuko hari ibyo iyo kaminuza yari itaruzuza, komisiyo imaze kubisuzuma yasanze iyo kaminuza irimo gukora ibyihuta ngo yemererwe gukora burundu, bityo igasanga bagomba kurenganurwa kuko iyo kaminuza n’ubwo idafite uruhushya rwa burundu ariko yemewe muri Afurika y’Iburasirazuba. Minisiteri y’Uburezi rero ikaba igomba guha izo mpamyabushobozi agaciro.
Na none abanyeshuri biga amategeko banditse basaba ko bavuganirwa bakajya bahabwa n’inguzanyo yo kwiga mu kigo giteza imbere amategeko (ILPD) kuko utabona akazi utaciye muri iri shuri nyamara kubona amafaranga bigoye ukirangiza Kaminuza, Minisiteri y’Uburezi ivuga ko abanyeshuri badakwiye kugira ubwoba kuko kuhiga ari amahitamo y’umuntu kuko hari n’abakora imirimo y’amategeko batanyuze muri iryo shuri.
Ku kibazo cy’abanyeshuri bishyuye amafaranga yo kwiga Masters muri ‘Mount Kenya University’ ikaza gufungwa badahawe ayo masomo, bifuza ko basubizwa ibyabo. Komisiyo yanzuye isaba urwego rukuru rw’ uburezi (HEC) na Minisiteri y’Uburezi kwihutisha gukemura iki kibazo.
Yasoje asaba buri rwego kwihutira gukurikirana no gukemura ikibazo rwahawe mu rwego rwo gushyira mu bikorwa iyo myanzuro yafashwe.
7 Comments on “Inteko: Ibibazo 16 byafatiwe imyanzuro na komisiyo y’uburezi, ikoranabuhanga, umuco n’urubyiruko”
-
Ba nyakubahwa ba Depite iki kibazo yabaganga bamenyo twifuje ko twasubizwa izina ryacu twatangiye twitwa Dentist,twahabwaga advanced diploma in dentistry)kaminuza ivunja impamya bushobozi mo irindi zina rya Dental therapy binatandukanye cyane,twebwe nti twifuza kuba Dental surgeons cyane ko buri department ifite ibyikora nindi ibyo ishinzwe.nimukemure ikibazo ukokiri. sinibaza kuba umuntu agiye kwongera ubumenyi ahabwa degree iri hasi yiyo yarafite?!!!! kandi ishami akurikira ari rimwe
-
“*Ku rugaga rw’abaganga b’amenyo basabye ko ishami ry’abafasha abaganga b’amenyo (Dental therapy) ryahuzwa n’iry’ababaga amenyo (dental surgery), Komisiyo yanzuye ko hakurikijwe ibitekerezo bya Kaminuza y’u Rwanda na Minisiteri y’Uburezi bavuga ko ayo ari amashami abiri atandukanye kuyahuza bidashoboka.”* IBI BINTU BITEYE AGAHINDA CYANE! *NONESE NI GUTE WABA UTUMVA IKIBAZO UKAGIKEMURA??* MBERE YO GUSUBIZA IKIBAZO RABANZA UKACYUMVA BA NYAKUBAHWA BA DEPUTES MUGIZE IYI COMMISSION!Nta na rimwe twigeze dusaba ko Dental Therapy yahuzwa na Dental Surgery!Noneho aho ikibazo kibera ingorabahizi, mujya gushaka inama n’ibisubizo, mukabibaza ababizambije!Ni iki kindi babaha kitari ikibarengera?Abo ba Therapists bafite commité ibahagarariye yemewe mu rwego rw’amategeko, kuki ntawe ubasobanuza ngo ikibazo cyumvikane neza?!SINZI NIBA HABA HARI URI MURI IYI COMMISSION URI BUSOME IBI, ARIKO NAGIRANGO MBABWIRE KO IKIBAZO ARI CONFLIT D’INTERRET YAGITEYE, AHO DIPLOME YAHINDURIWE IZINA, ABANTU AHO GUHABWA ” DENTIST A0″ KANDI ARIYO BIZE MURI A1, BAGAHABWA ” DENTAL THERAPY A0 ” TOUT SIMPLEMENT KUGIRANGO BABE BLOCKED BATANGANYA NIVEAU N’ABABIGISHIJE!ce n’est simple que ça! Ikibazo abakabaye mubikemura, mujya kubaza ababikoze, bakaguma kubabeshya baciye kuri Dr Kagwiza nawe utazi iyo biva n’iyo bijya!NDABONA AMAHEREZO ARI UKUJYA MU NKIKO YENDA HO TWAHABONERA UMUTABERA.
-
Ariko ntibakitiranye ibintu.ikibazo cya dental therapy sikuriya kimeze.icyo dushaka nuguhabwa izina rihuye nibyo twize si ukuduhuza na dental surgery.
-
Ariko kuki iteka ukiri ba guhisha bagatanga ibinyoma, icyo bita dental therapy bajye ba bitandukanye no mu Rwanda kuko, n’ubwo babaha amazina ariko ni abantu baba barize buruse kure ibyo aba therapist bo mu bindi bihugu biga. Therapist bo mu Rwanda bize kuvura kandi n’ibyo bakora. Sinzi impamvu aba badepite, nk’intumwa za rubanda, bakwiye kwegera impande zose. Bahawe igazeti igaragaza ibyo dental therapist yemerewe, hari urugaga, hari abanyeshuri bari ku ishuri, kuki ibi byose batabirebaho?
-
Nibyiza ko byari kuba byiza iyo izo nzego zegera abanyeshuri bits ko ari abafsha babaganga bamenyo balabasobanurira ikibazo neza bafite. Kuko ibyo basaba sukubahuza na Dental surgery ahubwo nukubahindurira izina bakanabemerera gukora ibyo bize byose kuko biga byinshi cyane bidahuye nizina babahaye RYA Dental therapist
-
Ntabwo dental therapy ari abafasha b’Abaganga b’amenyo kuko abafasha Ni dental assistant!
-
Nukuri abanyeshuri twize igihembwe cya gatatu muri kaminuza uyu mwaka ndetse nabagikomeje kwiga tubayeho nabi kuko tumaze amezi abiri nta bursary kandi BRD yari yaremeye kuyaduha mudufashe ndetse nabari muri stage dufite icyo kibazo


text:
Rubavu: Polisi yasabye abaturage guharanira kugira umudugudu utarangwamo icyaha
Yanditswe na IYAREMYE YVES
Ubuyobozi bwa Polisi y’Igihugu bwasabye ubufatanye mu baturage mu rwego rwo guharanira ko bagira umudugudu utarangwamo icyaha na kimwe.
Ubwo Umuyobozi Mukuru wungirije wa Polisi y’igihugu ushinzwe abakozi n’imiyoborere DIGP Marizamunda Juvenal yari mu karere ka Rubavu, yavuze ko ibikorwa by’icyumweru cyahariwe ibikorwa bya Polisi kizibanda ku midugudu itarangwamo icyaha, asaba ko abaturage bose baharanira kugira imidugudu itarangwamo icyaha kugira ngo nayo igezweho ibikorwa by’iterambere bikorwa muri iki cyumweru.
DIGP Marizamunda avuga ko muri iki cyumweru kizarangirana n’itariki ya 16 Kamena bizihiza isabukuru y’imyaka 18 Polisi imaze ishinzwe bazakora ibikorwa bitandukanye birimo no kubaka ibiro by’imidugudu itararanzwemo icyaha, bagashyiramo amashyanyarazi n’ibindi bikorwaremezo by’ibanze.
Yagize ati «Ubufatanye hagati y’abaturage, n’inzego zitandukanye zikorera mu mudugudu ni rimwe mu mabanga akoreshwa kugira ngo umudugudu ugere ku ntego wihaye, harimo kubana hafi, gutangira amakuru ku gihe no kugira uruhare mu kwicungira umutekano kuko ni byo bituma umudugudu ushobora kubaho utarangwamo n’icyaha, kandi ni ibintu byiza ko ababigezeho babishimirwa, ubufatanye ni ingenzi cyane”.
Murenzi Janvier, umuyobozi wungirije w’Akarere ka Rubavu ushinzwe iterambere ry’ubukungu, yagize ati «Kugira ngo umudugudu ugere ku rwego rwiza rwo kubaho utarangwa n’icyaha ubufatanye ni ngombwa kandi ni ingirakamaro mu bintu byose bigize ubuzima bw’abari mu mudugudu, kandi nyuma y’aho iyi gahunda ishyiriwemo imbaraga na Polisi bigiye gukangura abatari bake kandi bizagenda bitanga umusaruro ushimishije”.
Akomeza asaba abaturage kumenya ko ubufatanye ari umusingi w’ibintu byose ndetse ko ari na ryo shingiro ry’iterambere rirambye, ngo kuko abishyize hamwe bagafatanya bagera ku bintu byinshi.
Nsanzimana Jean Claude, umuturage utuye mu mudugudu w’Umurava, Akagari ka Kivumu mu murenge wa Gisenyi, yagize ati «Mu mudugudu wacu turagerageza n’ubwo ibyaha kubyirinda biba bitoroshye, ariko birashoboka iyo habayeho kuba buri wese yaba ijisho rya mugenzi we, ubonye umuntu utazi ugatanga amakuru bituma abanyabyaha bashobora kubasiga icyashya bacika mu mudugudu wanyu.
Ikindi amakuru yose iyo atangiwe ku gihe birafasha kandi tugiye gushyiramo imbaraga kugira ngo ubutaha tuzaze ku isonga”.
Muri iki gihe cyahariwe ibikorwa bya Polisi bigamije iterambere ku bufatanye n’abaturage hazakorwa ibikorwa byinshi bigamije gukomeza gufasha abaturage kugera ku iterambere.


text:
Gukora urugendo uturutse mu mujyi wa Kigali ugana mu mujyi wa Karongi ni ahantu hareshya n’amasaha atatu- ane, hareshya n’ibirometero biri hejuru y’ijana.
Ku muhanda hari ibintu byinshi wasura, wamenya, bigizwe n’ibintu ndangamuco na ndangamateka y’u Rwanda n’ibidukikije byihariye bigize imirage kamere.
Dore ibintu 15 wasura biri hafi y’umuhanda:
1. Ikiraro kigabanya umujyi wa Kigali n’ intara y’amajyepfo
2. Ijuru rya Kamonyi
3. Amasuka ya Papa Yohani Pawulo wa Kabiri
4. Urwibutso rwa Jenoside yakorewe abatutsi rwa Kamonyi
5. Igishanga cya Kanyoni
6. Mu cya kabiri cy’u Rwanda (mu mujjyi wa Muhanga)
7. Basilika ya Kabgayi
8. Ikiraro kigabanya intara y’Amajyepfo n’intara y’uburengerazuba
9. Urutare rwa Ndaba
10. Urwibutso rwa Jenoside yakorewe abatutsi rw’I Nyange
11. Ahazwi nko mu Biryogo
12. Rubengera Milk Center
13. Umugezi wa Nyabahanga wisuka mu kiyaga cya Kivu
14. Ubworozi bw’amafi ku kiyaga cya Kivu
15. Kureba imisozi ikikije ikiyaga cya Kivu


text:
INYIGISHO YO KU ITARIKI YA 20/06/2019 ,KU WA 6 W’ICYUMWERU CYA 15 MU BYUMWERU BISANZWE UMWAKA C
Isomo rya Mbere : Iyim 12,37-42 ; Zaburi 136(135) ; Ivanjiri : Mt 12,14-21.
« Azakomeza ukuri, kuzarinde gutsinda kandi abanyamahanga bazizera izina rye » ! Aya magambo ari ku musozo w’Ivanjiri y’uyu munsi kandi ni itangazo ry’Umutsindo w’Ukuri kw’Imana.
Bakristu Bavandimwe, Ijambo ry’Imana tuzirikana kuri uyu munsi, riraturarikira guterwa ishema n’Ukuri kw’Imana, guterwa ishema no kuba mu ruhande rw’Imana, guterwa Ishema n’ibyo Imana ikora, muri make tukishimira ko Imana ari Umutabazi, Umukiza n’Umurengezi.
Mu isomo rya mbere dusanga mu Gitabo cy’Iyimukamisiri turumvamo uburyo Imana yavanye Umuryango wayo mu bucakara bwa Misiri, bakagenda nta mpamba ariko Imana yo ubwayo ikaba yarababereye byose, yo yabahaye ibibatunga kandi ikabarinda guhungabana. Na bo rero ntibazigera babyibagirwa. Ni yo mpamvu ngo buri mwaka bakoraga igitaramo cyo kwibuka ibyiza Imana yabakoreye, bakaba baragiye bagikora uko ibihe bigenda bisimburana.
Mu ivanjiri ya none uko yanditswe na Matayo, turumva Abafarizayi barwana ku cyubahiro cyabo bakageza n’ubwo bajya inama yo kwica Yezu. Yezu ntarwana na bo, ntahangana na bo, kuko nk’Uko Umuhanuzi Izayi yari yaramuvuze, yagombaga kuzaba Udasanzwe, uwasizwe na Roho w’Imana kugira ngo amenyeshe amahanga ukuri kandi mu bagombaga kumenyeshwa ukuri k’uko Imana iteye kandi ishaka ko dukora ngo tuzabone Ubugingo bw’Iteka, n’abo Bafarizayi bari barimo, hari harimo n’abanyantege nke bandi, kandi abo bose ntiyazanywe no kubahutaza ahubwo ni Umuhamya w’uko Imana ari Umurengezi wa bose, abakomeye n’abaciye bugufi ; abafite intambwe zidandabirana n’abadafite uko bimereye mu buryo bunyuranye. Abo ni bo bagereranywa n’Urubingo rwarabiranye cyangwa ifumba igicumbeka.
Kimwe mu bibazo aya masomo ashobora gutuma twibaza mu gihe twaba dufashe umwanya urambuye wo kuyazirikanaho, Twagira tuti : Kubera iki hari benshi batizera ko ukuri kuzatsinda bagashakisha inzira z’Ubusamo n’iz’icyaha nk’aho bakomeye ku kwizera bafite muri Yezu udashobora kuyoba no kutuyobya ? Nta wamenya impamvu zabo. Abenshi babiterwa n’Uko badaha agaciro amasezerano y’Imana kuko na bo baba akenshi badakomera ku masezerano bagirira Imana cyangwa abantu. Hari benshi batakigirira Imana icyizere. Abantu benshi b’iki gihe basigaye badatinya gutatira amasezerano baba baragize byanababaho ugasanga barabifata nk’aho nta kibazo kibirimo. Bitangira kandi bikanaba akamenyero mu kubaho mu buzima cyangwa kuvuga ibintu umuntu adakomeje yajya no kubihindura akumva ari ibisanzwe. Imana yo ni Indahemuka kandi uko yabayeho ityo mu budahemuka bwayo kuva kera ni ko iri kandi ni na ko izahora. Ni na ko kandi ishaka ko natwe tuyibanira tukanabanira abandi nta buhemu, ubutati, n’ibindi nk’ibyo.
Ni koko Imana ni indahemuka. Ubugwaneza bwayo ihora ibuvugurura (Mag 3,22-23). Yuzuza amasezerano yayo (Intg 17,4-7), ntihindurwa n’ibihe ngo ihindure amasezerano yayo (Is 41,8-10), kandi ntaho ihezwa kuko ibera hose icyarimwe. Ni Imana idukunda ibihe byose kandi ntihindurwa ukundi n’Amakosa yacu. « Nituramuka tunabaye abahemu We azaguma kuba indahemuka kuko adashobora kwivuguruza » (2Tim2, 13).
Niba twaramenye ko Imana ari nziza koko, ko irwaza abarembye, kandi ntihuhure abo byivanganye, dukwiye kugenda natwe tukagenza dutyo, (Genda na we Ugenze utyo !-Lk 10,37-) dukwiye kubihimbaza kenshi gashoboka cyane cyane mu Gitambo cy’Ukaristiya kiberamo Ugushimira kwacu, aho Yezu aza mu bwiyoroshye nka bumwe twumvise mu Ivanjiri, kandi ntibimubuze gukora igitangaza gikomeye cyo gutambirwa kuri Alitari mu buryo budasesa amaraso, aho icyari Umugati na Divayi bihinduka Umubiri We n’Amaraso Ye, tugahazwa tukabaho.
Dukwiye rwose kwizera ko iby’Imana buri gihe bigira iherezo ryiza, tukitoza kuba mu ruhande rw’Ukuri n’ubutabera kandi ntitwibagirwe na kimwe mu byiza yaduhaye, yadukoreye cyangwa yakoze turora.
Nyagasani Yezu nabane namwe !
Padiri Jean Damascene HABIMANA M. Muri Paruwasi Gihara/ Diyosezi Kabgayi


text:
Mugihe cye cy’ubusore, Eddy yaranzwe no gukora ubusambanyi kuburyo yumvaga kubyikuramo bitamushobokera, Yakoze ibishoboka byose ngo arwanye iyo ngeso mbi nyamara biranga kugeza ubwo yakiriye Yesu nk’umwami n’umukiza w’ubugingo bwe hanyuma arabohoka.
Mubyukuri biragora kwigobotora ingoyi y’icyaha utabifashijwemo n’Imana kuko Satani aba yahumye umuntu amaso ariko gufata icyemezo cyo gukizwa niyo nkingi yo kubohoka ukaba mu mudendezo w’agakiza.
Mu magambo ye, Eddy aratubwira inzira yanyuzemo kugirango akizwe ndetse aneshe icyaha cy’ubusambanyi:
’’Mugihe nari mfite imyaka 21 y’amavuko, Natangiye kwifuza kwegera Imana, Nari mfite umukobwa twakundanaga ari nawe twakoranaga icyaha cy’ubusambanyi. Nari nzi neza ko ubusambanyi buhabanye n’umugambi w’Imana. Ijoro rimwe nabwiye uwo mukobwa ko ntazongera gusambana, Nyuma y’ibyo yahise andakarira cyane.
Kuva ubwo nanejejwe n’icyemezo cyiza nafashe, Ariko nasigaranye urugamba rwo gutegura gusaba Imana imbabazi aribwo nagiye mu rusengero negera Pasteri musobanurira uburyo nakoze ubusambanyi igihe kinini, Hanyuma aransengera ansabira Imana imbabazi.
Navuye ku rusengero nezerewe cyane ariko hashize amezi atatu natangiye kumva igitekerezo cyo gusambana kinjemo, Ariko nahitaga nsenga nkinginga Imana kugirango impe imbaraga zo kunesha kugeza igihe nzashakira.
Umunsi umwe, Incuti yanjye yantumiye ku rusengero rwitwa "Horizon Christian Fellowship" muri San Diego. Aho hantu nahumviye ijambo ry’Imana ndetse ndaryizera, Ntangira kwicuza igihe nataye ndi mu busambanyi. Umwigisha yatwigishije ku ijambo Yesu yavuze rivugako uwifuje umugore aba amaze gusambana.
Mubyukuri kuva icyo gihe nahagaritse ubusambanyi ariko nanirwa kureka kurarikira abakobwa, Ariko sinacitse intege nakomeje kwitabira ishuri rya Bibiliya ndetse niga imbaraga z’umwuka wera. Bibiliya ivugako Imana iduha imbaraga zo kwihanganira ibigeragezo (1Abakorinto 10:13) kuva ubwo nahise numva ko Imana ikomeye cyane kandi yabasha kunkiza kurarikira abagore.
Nyuma y’amezi atatu niga ishuri rya Bibiliya, Nasenze Imana nyisaba kumbabarira ibyaha byanjye ndetse nsaba umwuka wera kuza mu buzima bwanjye akampa imbaraga zo kubaho uko Imana ishaka. Ibi byose byabaye ari kuwa Gatatu mu iteraniro ku itorero ryitwa Horizon Christian.
Nakijijwe mfite imyaka 21 ariko nyuma y’imyaka itandatu nakoze ubukwe, Ubu mbanye neza n’umugore wanjye nta rwikekwe kuko Yesu yampaye agakiza sinkigendera mu nzira z’ibyaha"
M u gusoza ubuhamya bwe, Eddy arashima Imana ko yamukuye mu bubata bw’ubusambanyi no kwiruka mu bagore . Iyo icyo gitekerezo kimujemo, Ahita agihagarika ako kanya kubera imbaraga z’Imana. Aboneraho kandi gukangurira abantu ko ibyaha byose baba barakoze, Badakwiye gutinya Yesu ni umukiza.
Source: truthsaves.org
[email protected]


text:
Urubyiruko rw’abakobwa babyariye iwabo ndetse n’urubyiruko rw’abahungu rwacikishirije amashuri bahuguwe n’Ikigo cy’Abadacogora -Intwari cya Caritas Kigali kwibumbira mu matsinda ya “Kwigira” kugirango bazabashe kwihangira imirimo ibyara inyungu.
Nyuma yo kurangiza imyuga mu kigo cya Rweru giherereye Nyiragiseke uru rubyiruko rwahawe amahugurwa yo kwibumbira mu matsinda ya “Kwigira” kugirango rubashe kwihangira imirimo iruteza imbere.
Uru rubyiruko uko ari 52 rwibumbiye mu matsinda 5 ayo matsinda akazabafasha gukorera hamwe.
Musabyima Ancilla umwe mu bakobwa babyariye iwabo avuga ko amatsinda ya Kwigira azabafasha guhuza imbaraga no kungurana inama mu mishanga iciriritse ibyara inyungu.
Ati “Ubundi umunyarwanda yabivuze ukuri ko ababiri baruta umwe, natwe rero nidushyira hamwe imbaraga zacu tuzafatanya kandi tugere kuri byinshi”.
Umuhuzabikorwa w’ikigo cy’Abadacogora-Intwari cya Caritas Kigali Musashi Josiane avuga ko abize kudoda bazahabwa imashini n’ibindi bikoresho bijyanye no kudoda.
Mushashi asanga kwibumbira mu matsinda ya “Kwigira” bizafasha uru rubyiruko gutangira imishinga yabo kuko bazajya bagurizanya hagati yabo bityo buri muntu akabasha kubona amafaranga yo gutangiza umushinga we ahereye kuri ayo mafaranga bazaba bagurizanyije hagati yabo no ku nkunga tuzaba twabayahe.
Buri munyamuryango azajya atanga umugabane w’amafaranga (200 Frw) buri cyumweru, naho abize gusudira biyemeje kujya batanga amafaranga maganatanu (500 Frw) mu cyumweru.
Iyi migabane y’aba banyamuryango izabafasha kujya bahana inguzanyo hagati yabo kugirango ushaka gutangira umushinga we awushyire mu bikorwa.
Amatsinda ya “Kwigira” azafasha uru rubyiruko gukorana na Banki kuko bazafunguza za konti zo kujya bazigamaho, kugirango ni bakenera inguzanyo babashe kuyihabwa.


text:
Nyampinga w’u Rwanda 2016, Miss Mutesi Jolly yatangaje ko mu bihe bitandukanye yagiye abona benshi bantinya gukurikira inzozi zabo batinya uko bazakirwa n’uko bazavugwa muri sosiyete. Kuri we avuga ko yize byinshi kandi hari uburyo butatu abona bwagenderwaho na benshi mu guhangana n’urucantege.
Mu kiganiro na INYARWANDA, Mutesi Jolly yavuze ko yatangiye kujya inama ashingiye ku izina afite yifuza kugira akamaro kuri benshi bamukurikira umunsi kuwundi. Ati “….Ni mu rwego rwo kugira ngo mbyaze umusaruro ‘platform’ mfite kuko mfite abankurikira kandi ni n’ibintu nkunda,”
Yavuze ko mu bihe bitandukanye aganira na benshi barimo n’inshuti ze agasanga hari abatinya kumenyekana bari bafite n’amahirwe yo kugira aho bagera. Yatanze urugero rw’uko mu mwaka w’2019 hari abakobwa batinye guhatana muri Miss Rwanda, batinya uruvugo.
Ati “ Nk’umwaka ushize hari abana twaganiraga ubona ko afite amahirwe agiye no muri Miss ashobora no kuba Miss Rwanda ariko akavuga ati njyewe ndatinya kumenyekana ibintu abantu bakwirirwa bamvuga sinabishobora,”
Yakomeje ati “Uretse no kuba Miss no mu bundi buzima busanzwe urareba ukabona hari abishimira kuba bamenyekana ariko bagatinya uruhande rw’ibizavugwa nibamenyekana.
Ati: “Naratekereje nsanga ndi umwe mu bantu bamenyekanye kuki nakoresheje ibyo nzi nkajya inama ya bimwe mu bintu umuntu yakwifashisha ahangana n’urucantege,”Miss Mutesi Jolly avuga ko ari byiza gukurikira inzozi zawe.
Mu butumwa bw’amashusho, Miss Mutesi Jolly yanyujije ku rukuta rwe rwa Youtube, yavuze ko yizera neza ko ibikorwa bivuga cyane kurusha amagambo, ajya inama y’uko niba umuntu ashaka guhangana n’urucantege akwiye gukomeza gukora kandi cyane atumbiriye intego yihaye mu buzima bwe.
Yagize ati “Nshingiye kubyo nanyuzemo nizera ntashindikanya ko ibikorwa bivuga cyane kurusha amagambo. Rekera gukomeza guhangana n’abantu ndetse n’ibivugwa ahubwo ukore cyane ushyiremo imbaraga kugira ngo uhangane n’ibivugwa ugere kure,”
Mutesi Jolly yavuze ko ari byiza kwakira kwemera kutemeranya n’umuntu cyangwa n’abantu kandi ugakomeza kubahana igitekerezo cya mugenzi wawe. Mutesi yumvikanishije ko ku isi ‘nta muntu ushimisha bose’ ari nayo mpamvu buri wese akwiye gukora akurikira inzozi ze aho kugira ngo hagire umuntu umuhitiramo uko azabaho n’ibyo agomba gukurikiza.
Ati “Umenye ko igihe cyose ukiri ku isi n’ubwo waba ugurisha ‘ice cream’ ntuzigera ushimisha buri wese. Wihagarika inzozi zawe kubera abantu. Twese twaremewe gukora ibintu bitandukanye kandi ku mpamvu zitandukanye.”
KANDA HANO UREBE MISS MUTESI JOLLY AJYANA INAMA MU GUHANGANA N'URUCANTEGE


text:
Ku wa gatanu w’icya IV cy’igisibo, 5 Mata 2019
Amasomo: Buh 2, 1.12-22; Zab 34 (33), 17-21.23; Yh 7, 1-2.10.14.25-30
1.Intumva n’intungane
Uku kuri tukubwiwe cyane cyane n’isomo rya mbere. Igitabo cy’Ubuhanga gikunze gucengera ubuzima bwa muntu hano ku isi maze kikatwereka ukuri kw’ibintu n’abantu. Ntawakwibagirwa uburyo icyo gitabo kigaragaza imimerere y’intungane ihabanye n’amatwara y’abagome (intumva). Mu gihe ubutungane butereza umuntu akazamuka ajya mu ijuru kandi agasobanukirwa n’amabanga yo kubaho, ubugome bwo bugora kubwiganzura kuko abagome nta bitekerezo bagira byabaterura mu kangaratete bitayemo batabizi. Nta bwenge, nta bitekerezo by’abagome. Ni yo mpamvu igitabo cy’Ubuhanga cyemeza kiti: “…Nguko uko batekereza, nyamara barayoba, ubugome bwabo bwabagize impumyi”.
2.Umugome-mutindi ahora agogora
Ubuhumyi bw’abagome aho bushingiye ni ukubera inkomyi abakora neza. Umugome mutindi aterera ijisho ku muntu w’intungane akagongera. Iyo hari ukoze icyiza iruhande rwe, umugome aragogora. Abagome bahekenyera amenyo inzirakarengane. Barareba ntibabone kuko semugome aba yaragomeye inzira zose zabageza ku bumenyi bw’ibyiza. Kuva kuri Adam na Eva, kuva igihe Gahini yishe Abeli mwene se, ibintu ni uko biteye. Dufite twese ingaruka z’icyaha cy’inkomoko zidukurikirana. Ntitubasha kunogera Imana mu Mategeko yayo uko ari icumi. Tunyuzamo tugacubangana. Ni kenshi umwijima utwikubana tukazunamuka bitugoye. Ni Yezu Kirisitu waje kubana natwe utumenyesha by’ukuri Data kandi atwereka ko inzira imugana muntu wazahajwe n’icyaha agacuramishwa n’ingeso mbi ashobora gucurukuka. Yezu ahora ategereje buri wese ngo amukize, amugorore amurinde kugogorera abihata igororoka.
3.Icyaha gikomeye: kurwanya Yezu n’intungane
Cyakora icyaha gikomeye kandi kirenze urugero, ni ukurwanya Yezu Kirisitu. Kumurwanya ni ukwanga inyigisho ze. Kumurwanya, ni ukumutoteza no gutoteza abashaka kugendera mu butungane Yezu yaberetse. Kumurwanya no kugwa mu manga y’ubuhumyi, ni ukwanga urumuri rwe, ni ukwigana ba bagiranabi bavugwa mu Buhanga. Abo bagome ngo bahora bahigira intungane.
Ubugome bw’isi bwacuburiwe ku Mwana w’Imana. Uru rugendo rugana Pasika rudufasha kuzirikana uburyo Yezu yishwe nk’impabe atagira abe. Ubugome bwo ku isi bwamwisutseho. Yarabyemeye arababara birenze urugero agira ngo yishyurire twe twese abantu ibyaha twakoze.Yezu ni we ncungu y’inyoko muntu. Nta muntu n’umwe ushobora kuzakira umuze wa sekibi atanyuze kuri Yezu. Kumugana ni ko guhumuka umuntu agaca akenge. Kumusuzugura ni ukwizingira mu buhumyi. Kumunnyega bihingutsa abantu mu manga y’agasi aho umugiranabi yibera yarenga umutaru avuye kuri iyi si akicuza impamvu yabayeho mu muyonga atazi uwaje kumuhagurutsa.
- Ba “Barushywanubusa” bishe Yezu
Twishimire ko n’ubwo Yezu bamwishe rubi yarutsinze akazuka ku munsi wa gatatu. Yagaragaje ko ari Umwana w’Imana koko kuko nta wigeze amubasha igihe kitaragera. Yabambwe ku musaraba igihe cyagenwe kimaze kugera. Twishimre ko twamumenye. Twishimire ko aduha imbaraga tugakomera mu bitotezo n’ibigeragezo. Tumushimire imbabazi adahwema kutugirira. Ahora adutegereje kandi n’iyo tuguye mu byaha, ntadutera sentiri ahubwo ategereza ko twongera gutangira urugendo tukamukurikira duhetse umusaraba wacu.
Yezu nasingizwe iteka. Bikira Mariya aduhakirwe. Abatagatifu, Visenti Feriye, Irena, Yuliyana wa Korniyo na Ansila badusabire kuri Data Ushoborabyose.
Padiri Cyprien Bizimana


text:
Abantu benshi batekereza ko abagabo aribo bakunda gucana inyuma kuko usanga aribo babigaragaramo cyane ariko si ko biri kuko n’abagore bibabaho nubwo babikora mu ibanga cyane.
Nubwo bisaba amayeri menshi ngo umenye umugore uguca inyuma, hari bimwe mu bimenyetso bishobora gutuma ukeka ko umugore cyangwa umukobwa mukundana hari abandi basangira ibyishimo byo mu gitanda.
Aba azi kubeshya cyane
Kubeshya no gucana inyuma ni ibintu bifitanye isano ya hafi, kuko abantu bafite izi ngeso usanga bahuje imico nko kuba bahishahisha, atari abizerwa. Umugore wabeshye, bikaba rimwe kabiri gatatu, uramutse ubimenye uzatangire kwigengesera, akenshi aba afite ibyo ahisha birimo no kuba yaba aguca inyuma.
Ahora ashaka ibintu byinshi
Umugore utajya anyurwa, uhora ushaka ibi na biriya haba mu kumwitaho, ku mafaranga n’ibindi bitandukanye, wabimuha ntanashime ahubwo akagusaba n’ibindi, ni uwo kwitondera.
Umugore nk’uyu kuguca inyuma byamworohera cyane abonye umugabo umuha bya bindi byose akeneye.
Akunda kwitabwaho
Hari abagore bakunda kwitabwaho, hamwe akora utuntu dutandukanye ngo abantu by’umwihariko abagabo bamurebe. Iyo abikora gutyo abagabo benshi baramusanga, ugasanga biramugoye kuba umwizerwa bikarangira aryamanye na bo.
Ukunda gusabana ku rwego rwo hejuru
Gusabana ni byiza cyane kuko bituma wunguka abantu mu buzima bwawe ariko wa mugore ukunda gusabana cyane ndetse na buri wese, usanga ashobora kuguca inyuma bitewe na ba bagabo bose bahuza urugwiro.
Gusabana akarenza urugero bishobora kuba intandaro yo gushukwa kabone n’ubwo yaba atabishakaga cyangwa se akagushwa mu mutego n’abamubonyemo gusamara, bakaba batuma aca inyuma umugabo cyangwa umukunzi.
Umugore ufuha cyane
Umuntu ucana inyuma usanga afuha cyane kuko aba atekereza ko ibyo akora n’undi abikora. Usanga umugore ucana inyuma ahora ahangayitse, agenzura umugabo we yumva ko ajya mu bandi bagore nk’uko nawe ajya ahandi.
Kuba amarangamutima ye ataguma hamwe
Iyo umugore atangiye kugira amarangamutima ahindagurika ku mugabo we, biba byoroshye kumuca inyuma, kuko biba bigaragara ko yarambiwe cyangwa atanyuzwe n’umubano mufitanye.
Iyo bimeze gutyo ni uko aba abona ko umugabo we hari ibyo adashoboye. Umuntu nk’uwo abonye undi mugabo, ashobora kumubonamo za mbaraga yabuze iwe, bikamworohera guca inyuma umugabo we.
Aba agira ibanga cyane
Umugore ucana inyuma aba abizi ko hari amabanga akomeye afitanye n’abandi bagabo. Akenshi akora ibishoboka byose akabika ayo mabanga cyane. Nubona umugore ugira ibanga cyane ku mubano we n’abandi, akaba adashaka no kubagarukaho, ukwiriye gutangira kugira amakenga ko ashobora kuba aguca inyuma.


text:
Icyabaga kigamijwe muri uyu muhango kwari ukuganura no kuganuza Abanyarwanda ibyo bejeje, ni ukuvuga ibyo babaga barahinze bakeza cyangwa baroroye bakagwiza. Buri munyarwanda yaganuzaga icyo yejeje kuva ku muryango abarizwamo kugeza ku baturanyi n’utundi turere bitewe n’uko ibihingwa byeraga mu gace runaka byashobokaga kuba bitera ahandi.
Uyu muganura wabaga ushingiye ku buhinzi n’ubworozi kuko muri ibyo bihe ubukungu bw’Abanyarwanda bwabaga bushingiye cyane kuri icyo cyiciro gusa.
Nafashe umwanya ntekereza kuri uyu muhango, mbihuza n’igihe tugezemo. Nakoze isesengura nsanga u Rwanda rw’igihe turimo ubukungu bwarwo butagishingiye gusa ku buhinzi n’ubworozi ahubwo kubera iterambere n’ubumenyi, ibyiciro by’ubukungu bw’igihugu byariyongereye havumburwa byinshi.
U Rwanda rw’ubu mbona ubukungu bwarwo bugana ku kuba ubushingiye kuri serivisi rutanga haba ku benegihugu ndetse n’abanyamahanga, kugira ngo rube ahantu heza ho gushyira icyicaro cy’ibikorwa n’imishinga itandukanye yakorerwa mu karere k’Afurika y’Iburasirazuba n’iyo hagati.
Kuba u Rwanda ari ahantu heza hizewe ho gushyira icyicaro cy’imishinga itandukanye, ibikorwa na serivisi ntabwo byikoze. Leta y’ubumwe bw’Abanyarwanda yabishyizemo imbaraga n’umuhate kugira ngo bigerweho ari na cyo gituma hakorwa ibishoboka byose kugira ngo habeho kurinda no gusigasira ibyagezweho mu myaka 27 ishize.
Hamwe n’ibyo byose bimaze kugerwaho no kubakwa, narasesenguye nsanga byaba byiza umuganura uhujwe n’ibihe tugezemo hashingiwe kuri bya byiciro bindi by’ubukungu, buri Munyarwanda akaganuza ibyo yagezeho haba ubumenyi yahashye, haba uvumbuzi yakoze, haba ubucuruzi yakoze akabona urwunguko, haba servisi nziza yatanzwe muri buri cyiciro cy’ubuzima bugize igihugu n’iterambere ryacyo hagatangwa umuganura udashingiye gusa ku kurya no kunywa ibyaturutse mu buhinzi n’ubworozi, ahubwo n’ibyaturutse mu zindi serivisi n’ibikorwa biba mu gihugu.
Urugero abarimu n’abanyeshuri muri kaminuza zitandukanye bakaganuza Abanyarwanda ubushakashatsi bakoze ku bintu runaka bijyanye n’ibyo bize cyangwa bigisha. Abaganga runaka baminuje muri uwo mwuga bakadusangiza ku bushakashatsi runaka bw’ibyo bavura cyangwa ibisubizo ku byorezo runaka harimo no kuvumbura imiti n’inkingo. Ba injeniyeri mu ngeri zitandukanye bakatuganuza ku bushakashatsi bakoze muri siyansi na tekinoloji, mu myubakire, mu bijyanye n’isanzure, mu bijyanye n’ibihe n’ibiza karemano, mu bijyanye n’umutekano n’ubusugire ,mu bijyanye n’imibare n’imibanire n’ibindi.
Ibigo bya Leta n’ibyigenga byose ku munsi nk’uyu w’umuganura byajya biganuza Abanyarwanda umusaruro w’ibyagezweho ku maradiyo, amatereviziyo, imbuga nkoranyambaga, mu bitaramo n’ahandi hose hashoboka. Buri Munyarwanda bitewe n’icyo azi cyangwa impano afite, hakabaho uburyo aganuza abandi ku munsi nk’uyu w’Umuganura ku buryo uba umunsi w’agahebuzo mu gihugu.
Gufata amafunguro aturuka ku buhinzi n’ubworozi bikajya biba uburyo bwo gufasha Abanyarwanda, kwicara bagasangira bahana n’ibitekerezo by’iterambere kuri buri cyiciro bitewe n’ibyo umuntu azi.
Umunyarwanda yakagombye kujya areba umuturanyi we icyo yabuze mu gihe cy’umwaka cyamufasha gutera imbere akaba aricyo amuganuza cyaba ari igitekerezo cyangwa ubushobozi runaka nko kumufasha gutekereza umushinga runaka wamuteza imbere.
Tuvuge wenda uturanye n’umuntu ukabona ntiyumva neza gahunda ziriho z’iterambere wowe ubyumva, ukamwegera ukavuga uti “Reka nkuganuze igitekerezo”, ugafata wenda kubyo wejeje ukamusura mu kicara mugasangira nyuma ukamuha igitekerezo cyamufasha kugendana n’abandi mu iterambere.
Ni ukuvuga ngo buri wese uko ashoboye, akajya aganuza undi Munyarwanda mugenzi we icyo afite cyaba igitekerezo cyangwa ubundi bushobozi bufatika.
Nakunze uburyo Leta yacu ishyiraho ingamba zituma nta gihungabana ariyo mpamvu nko ku kijyanye n’icyorezo cya Covid 19, itigeze igira uburangare bwo kuba terera iyo, ahubwo ikajya yashyizeho ingamba zituma Abanyarwanda badapfa ku bwinshi kubera icyo cyorezo.
Nabonye hari bamwe babinenga ariko byaba ari ukureba hafi twiyibagije ko ubukungu bwa mbere u Rwanda rufite ari abaturage barwo kuko ni bo maboko yarwo muri wa mujyo wo kubaka igihugu gishingiye kuri serivisi mu gihe rero bapfa bagashira u Rwanda na rwo rwaba rutakiriho.
U Rwanda si ikirwa kiba ku isi cyonyine tugomba kujya twizera inzego zacu kuko ziba zireberera buri wese ku nyungu rusange.Na none buri muryango ugira uko ushyiraho uburyo bwo kubaho ku mpamvu runaka z’iterambere wifuza, niyo mpamvu nganuza Abanyarwanda(Kuganuza) kuba abantu biga kubaho bishingiye ku ndangagaciro zabo bijyanye n’icyerekezo bafite,dore ko baca umugani mu Kinyarwanda ugira uti “Umugabo arigira yakwibura agapfa’’. Nk’Abanyarwanda, tugomba kwiga kubaho bijyanye n’icyerekezo cyacu cy’iterambere kandi tugashyigikira Leta kuko byinshi bishyirwaho ku nyungu rusange.
Usesenguye neza kuba u Rwanda rugaragara neza muri byinshi muri Afurika na henshi ku isi, bishingiye ku byemezo byagiye bifatwa ku nyungu rusange.
Nkuko nabivuze bijyanye n’ubusesenguzi bwanjye, nasanze u Rwanda ari igihugu gifite intumbero yo gushingira ubukungu bwacyo kuri serivisi nziza mu byiciro bitandukanye by’ubukungu. Aha nta kabuza ko icyerekezo nyacyo ari ukuyingayinga cyangwa kuruta ibihugu nka Singapore na za Hong Kong ubona biteye imbere bishingiye kuri serivisi.
Ndasayuka nganuza Abanyarwanda bose aho bari ku isi kugira urukundo, guhana amahoro buri umwe asigasira umutekano w’undi, dusangira ibyo dufite, dukomeza kunga ubumwe kandi duhuza imbaraga muri byose.
Harakabaho Abanyarwanda,
Umunsi mwiza w’umuganura!
Igitekerezo cya Kwezi Jean


text:
Nitwa Willie, nakuriye mu mugi muto wa Neelyville, muri Leta ya Missouri nanywaga ibiyobyabwenge byiganjemo cocaine, nanywaga byinshi byari gutuma mbura n’ubuzima .Inshuro nyinshi nisangaga muri gereza kubera gucuruza ibiyobyabwenge. Abenshi twabisangiraga barapfuye. Sinigeraga ntekereza kuri ibyo ariko inshuro nyinshi nisangaga ku mva zabo nagiye kuzisura.
Papa umbyara na we yanywaga ibiyobyabwenge kuburyo uko yagaragaraga n’imivugire ye byari byaramusagutse.
Najyaga ntekereza impamvu yatumye mvuka, impamvu yatumye njya mu biyobyabwenge, nigituma ndi ku isi.Najyaga mbona abandi bana b’inshuti zanjye bari kumwe na ba papa babo bakajya ahantu bagasangira icyo kunywa n’icyo kurya, bakabajyana gukina,njye ntarigize mbikorerwa na papa ,atarigeze ambwira ko ankunda n’umunsi n’umwe,mama yarabikoraga akambwirako ankunda ariko papa we ntiyigeze ambwirako ankunda.
Mama yanjyanye mu rusengero maze nemera Kristo nk’umukiza. Pastor yanyigishije urukundo rutarondoreka rubonerwa muri Yesu Kristo.Iki nicyo nashakaga, nashakaga urukundo ,no kumenya iyo Mana numvaga yaremye isi, no kumenya byinshi kuri Yo .Ariko ntibyamaze igihe kirekire kuko ubuzima bwo mu rugo bwari bugoye kububamo, maze nshyira hasi ibyo mu rusengero maze nsubira kubiyobyabwenge kuko byari inzira yamfashaga kwibagirwa byose, niyo mpamvu nabinywaga cyane,nahoraga mbabaye igihe cyose kandi sinakundaga kuvuga byinshi.
Nahuye na Evelyne twiganye mu mashuri yisumbuye turabana,twabyaye abana 6 ariko ibiyobyabwenge na cocaine biranyokama bituma ntakora inshingano ya kibyeyi neza. Nabinywaga kugirango niyibagize ibibazo ariko mu gitondo nkabyuka bigihari.
Nari mfite umuryango unkunda ariko nahoraga mfungwa.Nyuma y’imyaka 20 nafunzwe inshuro ebyiri, nagiye ngerageza no kwiyahura inshuro nyinshi biranga .
Muri icyo gihe ibyo byabaga, nasomye ijambo ry’Imana rivuga ngo ‘ ndakuruhuye kandi niteguye kugutabara.’Ibintu bitangaje byabaye ubwo narindyamye nijoro,Imana yansuye mu nzozi, mbona ahantu hasa nk’ikuzimu aho nari ngiye nyuma nabonye isura iri kumwe nanjye maze Imana iravuga ngo menya aha niho wari ugiye, kandi bantu benshi baririra aha.Ni ubwa mbere nari mbonye ibintu nk’ibyo mu buzima bwanjye.Imana yatumye menyako aho nari ngiye kujya ko atari heza.
Mu myaka 20 sinari nkijya gusenga.Nasubiyeyo mbwira pastor iby’inzozi zanjye, ambwira ko zisa neza nizo yarose igihe yari umwana.Maze arambwira ati “Imana irashaka ko witonda mwana wanjye,anyereka uburyo inkunda ,yarampobeye maze nsengana na pastor uwo munsi maze ubuzima bwanjye nongera kubuha Yesu Kristo.
Namenyeko Imana integeye amaboko, sinumvaga nkiri umuntu w’inyama n’amaraso maze kuva icyo gihe ntangira guhinduka, ibintu bijya mu buryo.Natangiye kubona urukundo rw’ukuri umuryango wanjye wankundaga, urwo banyerekaga kera ndubona ubwo.
Muri iyo minsi naretse gukoresha ibiyobyabwenge maze mu gihe gito ntangira kubwiriza ubutumwa.Muri icyo gihe natangiye kujya gusura papa mubwira ibya Yesu, maze igihe kimwe mbona papa yaje mu rusengero gusenga.
Ubuzima bwanjye nabwerekeje ku Mana , namenyeko mu isi ntazahaba igihe kirekire, ndetse byari n’umugisha ubwo data nawe yagarukiraga Imana.
Namubabariye ku byo yankoreye ndetse mubwirako nshimishijwe n’uko ari umubyeyi wanjye.Yampereje ikiganza nawe ampereza icye turaseka turishima turababarirana.Uyu munsi njye n’umugore wanjye turishimye hamwe n’abana bacu.
Bibiliya ivugako tugomba kunamba k’Uwiteka, kandi niko uyu munsi ndi. Iyo mbyutse, mbanza gutekereza mbere na mbere ku Mana ,sinkitekereza kunywa ibiyobyabwenge ukundi, mu gihe ibiyobyabwenge byari byarabaye nk’imana yanjye ariko ubu Imana niyo yafashe umwanya wa mbere muri njye,iri mu buzima bwanjye.
source:www.cbn.com
Sophie @agakiza.org


text:
Ikigo cy’Abadacogora-Intwari cya Caritas Kigali ibicishije mu mushinga “Nifitiyicyizere” uterwa inkunga na RGB ifatanyije na Migeprof barimo guhugura urubyiruko rw’abakobwa babyariye iwabo n’urubyiruko rwacikishirije amashuri bo mu murenge wa Rweru mu karere ka Bugesera uburyo bwo gukora imishinga iciriritse ibyara inyungu.
Uru rubyiruko rumaze icyumweru ruhugurwa kuva tarikia ya 7- 11/2020 kugirango rwongere amahirwe yo gushyira mu bikorwa imyuga bize mu kigo cy’Abadacogora-Intwari giherereye Nyiragiseke mu karere ka Bugesera.
Ibi bikorwa byo gutera inkunga uru rubyiruko ikigo cy’Abadacogora-Intwari cyabishyize mu bikorwa ku nkunga ya miliyoni 25 ya RGB.
Abahawe amahugurwa batangaza ko yabunguye ubumenyi bushya kuko nubwo bari bararangije kwiga imyuga ntibabonaga uko bahita batangira kubibyaza umusaruro.
Musabyimana Ancila ni umwe mubize imyuga mu kigo cya Rweru cy’Abadacogora-Intwari atangaza ko amahugurwa yamuhumuye amaso akabona uburyo agiye gutangira kubyaza umusaruro ibyo yize.
Ati “Kugirango umushinga wanjye uzagende neza icya mbere ni ukubanza nkagira igitekerezo cyawo, nkanawihitiramo, ndetse nkanatekereza aho amafaranga yo gutangira umushinga yaturuka kugirango mbashe kubishyira mu bikorwa”.
Musabyimana yishimira ko aya mahugurwa baberetse uburyo bazahuza imbaraga bagatanga amafaranga make make ubundi bakajya bayagurizanya hagati yabo nyuma bagatangira gushyira mu bikorwa umushinga wabo.
Kuko bo bafite imashini zidoda amafaranga bazajya bagurizanya mu bimina bazayaguramo ibitenge ndetse n’ibindi bitambaro batangire kudodera ababagana nabo bakirigite ku ifaranga.
Iradukunda Ephreson nawe yize umwuga wo gusudira avuga ko aya mahugurwa yamufashije cyane kubona uko azashyira mu bikorwa imyuga yize.
Ibyambere avuga aya mahugurwa yamumariye yabashije gusobanukirwa ko ari we ubwe nyirubwite ugomba guhitamo umushinga azakora akanawukurikirana akareba nuko yawubyaza inyungu.
Ati “Jyewe nubwo nize gusudira bika bikenewe ku isoko ry’umurimo nungutse ko ngomba gutekereza uko ngomba kwihangira umurimo ntategereje ko umuntu ankenera akabona kuza kumbwira ngo mufashe ahubwo jyewe nkajya nshaka abakiriya (Client) kugirango mbashe gukorera amafaranga menshi”.
Umuhuzabikorwa w’amahugurwa akaba n’umukozi w’ikigo cy’Abadacogora-Intwari Ntawiniga Dieudonne avuga ko aya mahugurwa agamije gufasha aba bakobwa babyariye iwabo ndetse n’urubyiruko rwacikije amashuri ari uburyo bwo kubafasha kwihangira imishinga iciriritse ibyara inyungu.
Ntawiniga akomeza asobanura ko uru rubyiruko rwahuguwe uko bahanga imishinga ibyara inyungu bakanawushyira mu bikorwa, aha abagenerwabikorwa bagomba kwihitiramo umushinga ubwawo, kubanza kumenya ibikenewe kugirango umushinga we ubwe yihitiyemo awushyire mu bikorwa, kumenya aho amafaranga yaturuka, no kumenya kuwushyira mu bikorwa no kuwukurikirana.
Ntawiniga avuga hari ubufasha bazabaha burimo imashini, ibikoresho bitandukanye birimo inshinge, ibipesu, indodo, nabo bagatangira gushyira mu bikorwa imishinga yabo.
Hahuguwe urubyiruko rugera muri 52, abize imyuga ni 28 abize gusudira ni 24. Miriyoni 4 n’ibihumbi 322 niyo nkunga izahabwa runo rubyiruko bikazaca mu matsinda ya “Kwigira” yo kubitsa no kugurizanya bibumbiyemo azabafasha kubona frw yo gushyira mu bikorwa ibyo bize.


text:
Tumenye indwara y’imitsi yo mu bwonko (STROKE)…
Iyi ndwara ntabwo izwi cyane, ariko na yo ihitana benshi muri iyi minsi. Ni indwara y’imitsi ijyana amaraso mu bwonko. Iyi iyi ndwara yitwa AVC (Accident Vasculaire – Cerebral) mu Gifaransa, cyangwa Stroke mu Kingereza. Bivugwa ko umuntu arwaye iyi ndwara, mu gihe imitsi ijyana amaraso mu bwonko yacitse cyangwa ituritse bityo amaraso arimo intungamubiri n’umwuka duhumeka (Oxygen) ntabashe kugera mu ubwonko. Iyo bigenze gutyo, uturemangingo (cells/ cellules) two mu bwonko dutangira gupfa.
Stroke iterwa n’ iki?
Imwe mu mpamvu zitera iyi ndwara, ni uko ibinure byirundanya mu nzira yo mu mitsi amaraso anyuramo ajya mu bwonko ,iyo nzira igafungana. Noneho amaraso ntagere mu bwonko mu buryo bugahagije. Kugira ngo ubyumve neza, ni nka kurya urubobi ruza mu mureko, rwamara kuba rwinshi umureko ugafungana hakaza amazi make.
Ibimenyetso by’ iyi ndwara.
Ibimenytso by’iyi ndwra n’ibi: Kurwara umutwe mu buryo butunguranye, bigakurikirwa no kuruka; pararizi (Paralysie): kugira ibinya mu maso, mu kuboko cyangwa mu kuguru, cyane cyane bikaba mu ruhande rumwe rw’umubiri, hari ubwo n’akanwa gahengama. Ikindi kimenyetso, ijisho rimwe (cyangwa yombi) rishobobora kutabona neza, mbese ikintu kimwe ukakibonamo bibiri no kutabasha kugenda neza, ukangenda ususumira, ukagira isereri (ukumva uri kuzunguruka) ndetse ntubashe no kuvuga neza.
Impamvu zatuma umuntu arwara stroke.
Abantu bafite ibyago byo kuba barwara iyi ndwara ni abantu babyibushye cyane n’abafite umubyibuho urengeje urugero(obesity), kudakora imyitozo ngororamubiri, kunywa inzoga nyinshi no kunywa ibiyobyabwenge byitwa cocaine. Izindi mpamvu ni kuba umuntu asanzwe arwaye indwara y’umuvuduko w’amaraso (Hypertension), diyabete, kuba ahari undi wo mu muryango wawe wayirwaye (Stroke), no kuba ufite imyaka 55 cyangwa uyisagije. Nanone abirabura bakunze kuyirwara kurusha ayandi moko, n’abagabo barayirwara kurusha abagore.
Iyi ndwara wayirinda ute?
Umuntu yakwirinda iyi ndwara mu buryo bukurikira:
- Kugenzura uko umuvuduko w’amaraso uhagaze.
- Kugabanya kunywa inzoga n’ibiryo birimo ibinure byinshi
- Kureka itabi n’ibiyobyabwenge
- Gufata imiti neza no gukurikiza inama za muganga mu gihe usanzwe urwaye diyabete
- Kugabanya umubyibuho ukora imyitozo ngororamubiri
- Kurya imbuto n’imboga z’ibihuru (Imboga rwatsi)
– Kwirinda Biruta Kwivuza –
Source: www.mayoclinic.org
Yanditswe na Munyampirwa Sebaganwa.


text:
Uruhererekane rw’imisozi ya Ndiza ruherereye mu karere ka Muhanga, ni imisozi miremire igizwe n’amashyamba, ituyeho abaturage, imirima iriho; insina, amabuye menshi ndetse n’imigezi igenda imanuka hagati y’iyo misozi.
Ni uruhererekane rukora ku mirenge ya Rugendabare, Kibangu, Nyabinoni, Rongi,
Washatse gutembera kuri urwo ruhererekane rw’imisozi, wazasura ahantu hatandukaye hari muri iyo misozi.
1. Ishyamba rya Busaga
Ni mu misozi, aha hantu kuhagenda bisaba kuzamuka, guhitamo gukora urugendo rwo kuzamuka n’amaguru. Ishyamba rya kimeza, rifite ibiti byinshi bivamo imiti, habamo inyamaswa za moko menshi, harimo nk’inkende ndetse n’inyoni.
2. Ku Masangano
Ahantu Nyabarongo ihurira n’umugezi wa Mukugwa, ni ahantu habereye ijisho hafite byinshi byo kumenya, hahurira intara eshatu z’u Rwanda (Intara y’amajyaruguru, intara y’uburengerazuba, intara y’amajyepfo). Ntuzibagirwe gusura ikiraro cyo ku Muvumba, kugenda mu bwato bwa kinyarwanda.
3. Urugo rwa Bourguet
Umubiligi Padiri Bourguet a.k.a Kanyamigezi, ni umupadiri wera w’umubiligi wabaye I Kibangu kuva mu 1968 aha kora ibikorwa byinshi by’iterambere, yubaka imigezi, yigisha urubyiruko ndetse n’abakuze ku baka, kubaza, kwita ku mibereho y’abantu. Ubu ahafite urugo rwamwitiriwe, yitabye imana Tariki ya 1 Ukuboza 2000, afite imyaka 76.
4. Urugomero rw’amashanyarazi
Urugomero rwubatswe mu 1971 na Padiri Bouguet rufasha abenshi batuye mu murenge wa Kibangu, rugafasha no mu bikorwa byiterambere. Gusura uru rugomero bifasha abanyeshuri ndetse no kugenda ahantu h’imisozi.
5. Umudugugu w’Ikitegererezo I Rongi
Tariki ya 3 Nyakanga 2018, Umukuru w’Igihugu Perezida Paul Kagame yatashye ku mugaragaro uyu mudugudu mu rwego rwo kwizihiza umunsi wo Kwibohora ku nshuro ya 24, ni ukwibohora gufasha abaturage mu iterambere rirambye. Abaturage babaye ahantu hari umutekano w’ubuzima bwabo mu gihe abenshi bari batuye ahantu hahanamye haba inkwangu nyinshi.
6. Gusura ahantu ndangamateka
Mu Rwanda ahantu henshi hagiye haba hari amateka, amateka aba azwi cyane n’abantu bakomoka aho hantu. Mu misozi ya Ndiza hagaragara ahantu abaturage bavuga ko hari Ikirenge cya Ruganzu, ni mu misozi iri hafi y’isoko rya Rusuri, mu mudugudu wa…Akagari ka..umurenge wa kibangu. Iyo uhari uba urebe hakurya ahubatse ibiro by’uwo murenge.
7. Gusura icyaro
Ni agace k’icyaro, haba ibikorwa by’ubuhinzi n’ubworozi cyane, ni byiza gufata akanya ukajya mu murima ugahinga, ukajya kwahira no guca icyarire, ababoha ibyibo, inkoko, ibirago n’imisambi.
8. Ibiraro byubatse ku ruzi rwa Nyabarongo.
Ikiraro cya Brugain, Gahira no Kumuvumba ni ibiraro bifte amateka menshi muri ako gace,uko byubatswe, akamaro byagiriye abaturage. Ku kiraro cya Brugain, gihuza umurenge wa kibangu( Muhanga na Ngororero (Akarere Ngororero). Ni ahantu hafite amateka cyane ku mateka y’igihugu cyacu, amahane yabaga hagati y’abanyenduga n’abanyagisenyi, aha hantu hazwiho kuba haraberaga ibitero byaterwaga n’abanyagisenyi batera abanyagitarama (Induga).
9. Gusura I Kanyanza
Ni paroisse iri muzi kuze muri ako gace, iri ahantu hitwaga Nyabikenke, yubakishije amatafari ahiye,imbere yayo hari ishusho nini ya Bikira Mariya.
10. Ntuzibagirwe kurya Amafunguro ya Kinyarwanda
Watembereye muri Ndiza ni byiza kugerageza amafunguro yaho, ni byiza kurya Gumino, amateke, ibishyimbo ndetse usomeza n’urwagwa! Haba amata meza cyane.
11. Kumenya amateka ya Nyiranzana
Ku kiraro cya Gahira kiri ku ruzi rwa Nyabarongo, gihuza akarere ka Muhanga n’akarere ka Gakenke ,icyo kiraro cyubatse ku rutare ruri hakurya (Gakenke) no hakuno (Muhanga), Nyabarongo igacamo hagati. Hazwi ku izina ryo kwa Nyiranzana.
Kera Nyabarongo yasumaga kuri urwo rutare kuko rwari rufatanye, Nyiranzana ahaciye avuye gusura umwami w’I Buzinga Njwiri, asanga abantu bo hakurya batumvikana n’abo hakuno, maze ararumama, amazi araceceka, nyiyongera gusuma, asigara atemba buhoro, maze urwo rutare rusigara rutandukanye rumwe ha kurya urundi hakuno.


text:
Igikomere cya kabiri ni igikomere cy’amateka. Amateka arakomeretsa, amateka agira igisebe kibi nise umuvogo. Igisebe cy’umuvogo ni igisebe kizaho urukoko, ukagirango kiri gukira kubera agakoko muri kubona ariko wakitegereza ukabona haracukuritse imbere, amateka nayo ni uko amera.
Uretse Yesu wenyine, niwe womora icyo gikomere , nasomye igitabo cya kabiri cya Samweli 9, mpasanga inkuru z’uwitwa Mefibosheti, iteka ryose tuvuga mefibosheti ava i Rodebayi, kari akuzukuru ku Mwami Sawuli, yavukaga ku mfura y’Umwami yitwaga Yonatani. Muri iki gihe cya none kaba karambaye pampex, baragasunitse muri Toroteze, tumuvuga ari ikimuga , ntabwo yavutse ari ikimuga. Yavutse ari umwana muzima nk’abandi. Dawidi yamubwiye amagambo atatu nakunze, yaramubwiye ngo uhereye none uzajya urira kuri aya meza y’umwami, ijambo rya kabiri, ibyari ibya sokuru Sawuli ndabiguhaye, ijambo rya gatatu abagaragu bose ba sokuru ndabaguhaye ariko Mefobosheti igikomere cy’amateka kigaragazwa n’amagambo yamusubije, yaravuze ngo njye ndi nkande umugaragu wawe w’imbwa y’intumbi , Atari n’imbwa nzima izi kuzunguza umurizo, yibona ari imbwa y’intumbi yashizemo umwuka. Yavunitse umuja amuhunganye, amateka n’amategeko byo mu isezerano rya Kera byavugagako ufite ubumuga, Atari yemerewe gukandangira mu iteraniro ry’abera.
Igikomere cya mbere yagize yari afite ubumuga ikindi gikomere uwari ufashe ingoma ariwe Dawidi, yariyarahizwe na Sekuru Sawuli , aravugango ubwo Dawidi ageze ku ngoma azanyitura ibyo sogokuru yamukoreye. Igikomere cya Gatatu ni igikomere cy’ibyaha. Iyo uhuye na Yesu akomora igikomere. Ibyaha byita umuntu amazina, uziko hari urwego umuntu ageraho bakaba batamusiga muri saro, ukavugango nimusiga ndasanga ayitwaranye na chargeur. Ugahamagara Reponse ngo aze aganirize umushyitsi atari urukundo, watinye kumusiga muri saro , ariko Yesu ahindura amateka.
Nanjye nahuye na Yesu, narinarazengerejwe n’ibyo bikomere uko ari bitatu. Ni Yesu wabinyomoye, Mama avuka i Butare. Harya abanyabutare bavukana angahe ? Ninde Directeur w’ikigo runaka uyasinyaho ? ko ari amashuri bigishwa n’umuruho, aho umunyabvutare ageze amenya uko ahaba. Data avuka mu Gacurabwenge , ubu ni akarere ka Kamonyi, babyarira umwana mu Biryogo, urumva byoroshye? Umunyabutare wavukanye atatu, ashakanye n’umusaza wo mu Gacurabwenge, aho bacurira ubwenge. Namenye ubwenge nsanga naravukiye mu biryogo, ubuzima ari ubuzima, namenye ubwenge nsanga iwacu batunze imodoka ebyiri. Najyaga ku ishuri n’imodoka nkagaruka n’imodoka. Iwacu bimeze neza numva bimeze neza, naratemberejwe mu mahoteli n’amapariki.
Nagize imyaka icumi ntazi kwiyoza no kwisiga amavuta atari uko ndi ikigoryi ahubwo ari ukubera guteteshwa. Nasomye ibyanditswe birambwira ngo iby’isi byose ni ubusa , ni nko kwiruka inyuma y’umuyaga. Muri jenoside yabaye mu Rwanda yasize nta muntu n’umwe tugira icyo dupfana. Urumva ari nde warikunyomora igikomere cy’agahinda? Mu mezi 3 yonyine wa mwana wavukiye muri bwa Buzima nisanze ndi mayibobo.
Kurukirana ubuhamya bwose wumve ukuntu Imana yamwomoye ibikomere, nyuma yo kuba Mayibobo


text:
Simbi Sabrina wambitswe ikamba rya Miss Personality 2012 mu irushanwa rya Miss Supranational, yakoze ubukwe n’umukunzi we Thomas bamaze igihe mu munyenga w’urukundo.
Tariki 11 Nzeri 2021, ni bwo Miss Simbi yasezeranye imbere y’amategeko n’umukunzi we biyemeza kubana nk’umugabo n’umugore byemewe n’amategeko, mu muhango wabereye mu Mujyi wa Brussels (Bruxelles).
Hanyuma tariki 13 Nzeri 2021, habaye umuhango wo gusaba no gukwa wabereye mu Mujyi witwa Roosdaal. Thomas yanambitse impeta y’urukundo umukunzi we ashimangira urwo yamukunze.
Mu 2015 Sabrina ari mu batoje abakobwa bavuyemo Nyampinga w’u Rwanda. Uyu mugore mu 2019 yagize uruhare mu gutoza abakobwa bavuyemo Miss Supranational Rwanda 2021.
Yitabiriye kandi Miss East Africa Belgium 2011, Miss Supranational 2012 ndetse na Miss East Africa yabereye muri Tanzania. We n’umubyeyi we bafite irushanwa bise "Umwali Belgium" ryubakiye ku muco na gakondo by’Abanyarwanda.
Muri Nzeri 2019, Miss Sabrina yafunguye ikigo yise “Victory Initiative” yifashisha abakobwa 20 bahataniraga kuvamo Miss Rwanda 2020 atangiza ubukangurambaga bwo kurwanya ikoreshwa ry’ibiyobyabwenge mu rubyiruko.
Aba bakobwa bari bafite ibyapa byanditseho ubutumwa busaba urubyiruko guhagarika gukoresha ibiyobyabwenge. Icyapa kinini cyari gifitwe n’abakobwa icumi cyanditseho amagambo agira ati “Rubyiruko ni twe mbaraga z’ejo hazaza, dufatanyirize hamwe kurwanya ikoreshwa ry’ibiyobyabwenge.”
Abandi bakobwa bari bafite ibyapa bito biriho amagambo asaba urubyiruko kwitandukanya n’ikoreshwa ry’ibiyobyabwenge.
Mbere y’uko yifashisha abahatanira kuvamo ba Nyampinga muri ubu bukangurambaga yahereye mu kigo cya Iwawa, i Nyamirambo, Gikondo n’ahandi bigisha urubyiruko ibibi by’ibiyobyabwenge bagafasha n’ababikoresheje kubivamo ndetse bamwe batanga ubuhamya.


text:
Ntugahinde imishyitsi imbere yabo !
Ubwo nazirikanaga ijambo ry’Imana Liturjiya yatugeneye kuri iki cyumweru nafashijwe ku buryo budasanzwe n’iri somo rya mbere ryo mu gitabo cy’Umuhanuzi Yeremiya (1,4-5.17-19) . Reka dufatanye kurisoma :
Nuko Uhoraho Imana ambwira iri jambo « ntarakuremera mu nda ya nyoko nari nkuzi;mbere y’uko uvuka naragutoye ngusiga amavuta, ni wowe ngize umuhanuzi w’amahanga .
Haguruka,ubagezeho ubuhanuzi bwanjye bubakurugutura. Ntugahinde imishyitsi imbere yabo kuko byantera kuba ari wowe ntera guhinda imishyitsi imbere yabo.
Uyu munsi nkugize nk’umujyi w’intavogerwa, wubakiye ku nkigi y’icyuma n’urukuta rwa rukozwe muri bronzi kugira ngo uhagarare bwuma mu maso y’igihugu cyose, imbere y’Umwami wa yuda ,ibyegera bye, abaherezabitambo be, n’abaturage bose b’igihugu.
Bazakurwanya ariko ntibazagutsinda , kuko nzaba ndi kumwe nawe nk’ingabo igukingira. Iryo ni ijambo ry’Imana ».
1. Ubutumwa bw’umuhanuzi
Umuhanuzi Yeremiya yakoze ubutumwa bwe mu gihe gikomeye cyane (627- 587 mbere ya Yezu). Igihugu cyari ku ngoyi y’ibihugu by’ibihangange aribyo Asiriya, Misiri na babiloni. Yeruzalemu yari agahugu gato gahozwa mu ntambara z’urudaca. Umwami wako yahoraga yibaza ukuntu yakongera kubona ubwigenge . Nibwo hadutse umuhanuzi Yeremiya.
Umwihariko wa yeremiya ni uko azi neza ko yahamagawe n’Uhoraho Imana , ubutwari bwo kuvugisha ukuri akaba atari we buturukaho, ahubwo ari imbaraga z’Imana ubwayo zimukoresha ! Ubuhanuzi bukakaye bwa Yeremiya , umuntu yabuhinira muri izi nteruro ebyiri :
I Bwami nta kindi kishishikaje umwami n’abatware be uretse intambara , imyuvambagatanyo, kugambanira ibihugu by’incuti…naho AMAHORO rubanda yifuza ntawe uyitayeho. Naho mu Ngoro y’Imana , ikibashishikaje ni ugukora imihimbazo inogeye ijisho mu gihe imibanire y’abantuyubakiye ku karengane gakabije n’izindi ngeso mbi. Ntawe ucyita ku iyobokamana ry’ukuri bose bashimishwa no kwiyoberanya (à la cour, le roi et les chefs politiques ne parlent que guerres, soulèvements, renversement d’alliances ; c’est-à-dire tout le contraire de la paix dont rêve le peuple. Quant au Temple, on ne se préoccupe que de belles HYPERLINK « http://www.eglise.catholique.fr/ressources-annuaires/lexique/definition.html?&lexiqueID=66&Expression=Liturgie » liturgies, pendant que la justice sociale et la morale sont en pleine décadence ; on est donc en parfaite hypocrisie).
Umuhanuzi Yeremiya yagerageje kubabwiza ukuri igihe n’imburagihe maze nabo si ukumurwanya biva inyuma. Yakunze kubabwira ibyago bigiye kugwira igihugu cyabo aho kugira ngo bamwumve bahindure imyifatire yabo mibi bakarushaho kubimwangira. Yaratotejwe arahangayikishwa bikomeye kugeza n’ubwo abo mu muryango we bwite bamubera ikigeragezo gikomeye, ubuzima bwe bwose buhinduka intambara y’urudaca.
Nyuma ya Yeremiye, ubuzima bwa Yezu nabwo bwabaye intambara, yangwa n’ab’iwabo, kugeza abategetsi b’abagome bamwivuganye. Abakristu bashaka kubwiza iyi si ukuri nabo bakwiye kwitegura ko bitazaborohera ariko icy’ingenzi ni ugukomeza kugira UKWEMERA n’UKWIZERA kw’abahanuzi : Nta narimwe Imana izigera itererana abakozi bayo mu menyo ya rubamba. N’uwishwe ntizuyaza kumuzura mu bapfuye kuko nyine « Hakurya y’Imva hari ubugingo » !
2.Ni ikihe kimenyetso twamenyeraho ko umuntu ari umukozi w’Imana ?
Niba atihanganira akarengane nk’Umuhanuzi Yeremiya ahubwo akitangira kukarwanya atitangiriye itama ariko akabifashwamo n’ingufu zo gukunda abantu bose(1 Korenti 12,31-12,13) cyane cyane rubanda rugufi ; uwo ni umukozi w’Imana bidashidikanywa. Abafite amatwi bakwiye kumwumva, byabashobokera bagashyira amaguru mu nzira bakamukurikira.
UKWEMERA, UKWIZERA NO GUKUNDA ni impano eshatu zituruka ku Mana ariko iruta izindi ni URUKUNDO.
3.Abanyarwanda bakura irihe somo ku butumwa bwa Liturujiya y’uyu munsi.
Abanyarwanda bagushije ishyano ryo kugira ubutegetsi budakunda abaturage, bukaba bubahoza ku nkeke y’iterabwoba amanywa n’ijoro . Umutegetsi udakunda abaturage , wikorera gahunda zose mu nyungu ze bwite gusa, ni umushumba mubi . Hari utabona se ukuntu Agatsiko katitaye ku bibazo nyakuri by’Abanyarwanda ? Tekereza umutegetsi urandura imyaka mu murima, atibaza ikizatunga umuturage ! Umutegetsi usenya inzu y’umukene kandi ntamufashe kubaka indi, akamwohera ngo ajye kuba ku gasozi nk’igisimba ! Umutegetsi uhatira umuturage guhinga indabo atazashyira mu nkono ngo agaburire abana….Umutegetsi unezezwa no gukora uko ashoboye akungikanya amarorerwa kugeza ubwo amahanga afata icyemezo cyo guhagarika imfashanyo zagobokaga abakene……iyi politiki y’Abidishyi , yita ku nda no ku ikuzo-baringa ry’Umwidishyi mukuru gusa, ikwiye guhagarikwa itararimbura abaturage ngo bashire!
Nyamara ariko impinduka nziza ntishobora kugera ku Banyarwanda bose, bo ubwabo badafashe icyemezo cyo kubigiramo uruhare rufatika : mbere na mbere bagomba kwigiramo UKWEMERA n’UKWIZERA bihagije.
Nitwemere tudashidikanya ko imbaraga zidasanzwe zituruka ku Mana zisesekara ku bantu bose bafite umutima ukunda abandi n’igihugu cyabo, akaba ari zo zibashoboza gukora n’ibitangaza.
Nitwizere ko igihugu cy’amahoro cyifuzwa kizaza nitwiyemeza kugiharanira, guhera uyu munsi.
None se ko njye niyemeje guhara amagara ngatabara mu b’imbere, wowe urateganya gutanga uwuhe muganda ?
Icyumeru cyiza kubaharanira ko Ishema ry’u Rwanda ritakomeza kuzahazwa n’ubutegetsi bubi bw’Agatsiko. Imbaraga za Roho w’Imana zibafashe igihe cyose ariko cyane mu bigeragezo.
Umwaka w’ukwizera ku banyarwanda bose bihebye kuko bari mu gihome , abari mu buhungiro, abari mu bibazo bikomeye n’abategereje kubona igihugu kizira AKARENGANE.
Muragahorana Ishema,
Padiri Thomas Nahimana.
Mwese mwese , reka mbature aka kanuma k’urukundo :
Niba ushaka isomo rya mbere mu zindi ndimi :
Livre de Jérémie 1,4-5.17-19.
Le Seigneur m’adressa la parole et me dit : « Avant même de te former dans le sein de ta mère, je te connaissais ; avant que tu viennes au jour, je t’ai consacré ; je fais de toi un prophète pour les peuples. » Lève-toi, tu prononceras contre eux tout ce que je t’ordonnerai. Ne tremble pas devant eux, sinon, c’est moi qui teferai trembler devant eux. Moi, je fais de toi aujourd’hui une ville fortifiée, une colonne de fer, un rempart de bronze, pour faire face à tout le pays, aux rois de Juda et à ses chefs, à ses prêtres et à tout le peuple. Ils te combattront, mais ils ne pourront rien contre toi, car je suis avec toi pour te délivrer. Parole du Seigneur. »
Book of Jeremiah 1:4-5.17-19.
The word of the LORD came to me thus:
Before I formed you in the womb I knew you, before you were born I dedicated you, a prophet to the nations I appointed you. But do you gird your loins; stand up and tell them all that I command you. Be not crushed on their account, as though I would leave you crushed before them; For it is I this day who have made you a fortified city, A pillar of iron, a wall of brass, against the whole land: Against Judah’s kings and princes, against its priests and people. They will fight against you, but not prevail over you, for I am with you to deliver you, says the LORD.


text:
Nkore iki? Umugabo yantaye ndi ku kiriri ubu nabonye akazi arampendahenda ngo tubane
Ubutumwa bw’umusomyi w’UMUSEKE
Ndi umugore mfite abana bane, ntuye i Rusizi ariko nsigaye mba i Kigali mfite ikibazo nshaka kubagishaho inama ngo mumfashe gufata umwanzuro ukwiriye.
Umugabo wange twabaye igihe ariko tubyara abana vuba tuba tugize batatu. Nta kibazo k’ibyadutunga nabonaga dufite nubwo nta kazi jye nari mfite, we yari umumotari agahaha kandi nkabona tubayeho.
Nyuma muri 2016 yarantaye maze kubyara umwana wa kane, ansiga mu nzu bigera ubwo bansohoramo njya gucumbika, bigeraho umugiraneza yemera kumfasha kurera abana nange ntora agatege.
Kuva mu 2016 umugabo yaragiye ndamubura, mbega aranta neza neza, ubuzima bwange buba bubi, ndahindana ndwara bwaki, murumva imibereho mibi yo kuba nta kazi narimfite, ngomba kwita ku ruhinja n’abandi bana batatu nari mfite kandi b’inkurikirane.
Muri 2018 hagati umwana nabaye mukuye ku ibere, umwe mu bantu bo mu muryango anshingira ubucuruzi mva hasi ndakora, ntera imbere ku buryo nasubiye itoto, umubiri uragaruka, abana bange mbitaho.
Bavandimwe duhuriye hano ku UMUSEKE, ndababwira ko uwari unzi mbere ubu bigoye ko yamenya kubera ko niyitaho, ibiro nari mfite icyo gihe byariyongereye rwose, nange numva ko ndi umugore wa viziyo.
Umugabo wange rero, nagiye kubona mbona nomero impamagaye ndayitaba ambwira ko ari umugabo wange. Yaje kuneka amenya aho mba, buriCyumweru arahaha, mbese atandukanye na wa mugabo wampinagaje akagera ubwo anta mu nzu.
Ansaba ko agaruka mu rugo tukongera kubana nka mbere.
None rero ndabasaba inama kubera ko ndi mu gihirahiro. Mwenewacu wampaye ubwo bucuruzi yambwiye ko abunyeguriye kandi ko umugabo niyongera kunshuka ngo tubane nzamusubiza ibintu bye, kandi nyuma ikibazo nzagira sinzongere kumutakira.
Umugabo wange na we igihe yantaga yatwaraga moto, ariko ubu yambwiye ko yaguze imodoka. Muri jye numva ntaramwizera bitewe n’uko yampemukiye ariko iyo ntekereje ku burenganzira bw’abana numva tubana na we byaba ari byiza kuri bo.
Ese muri ibi bibazo bindi imbere ndabikemura gute? Uyu mugabo ntiyaba ashaka kongera kunsubiza mu bibazo n’ubuzima bubi nahozemo?
Ese yarahindutse ku buryo namwizera nkamuha imbabazi?
Ese umuvandimwe wanshingiye ubucuruzi nkaba maze kumenya ubundi buzima bwo kwirwanaho no kwihagararaho, nabona nsubiranye n’umugabo ntabona ko ndi umugore udafata ikemezo?
Bavandimwe mbashimiye ku nama zanyu nziza.
Murakoze


text:
Abidishyi bari bafite umwami wabo; bukeye arapfa asimburwa n’umuhungu we.
Uwo mwami mushya, mu mategeko ye ya mbere ahamagaza umwiru ati« Shyira
ingoma ku karubanda, uyihe umurishyo, aho umusore wese ari mu gihugu cyanjye
aze anyitabe.» Nuko umwiru abikora uko abwiwe, abasore bose basesekara aho.
Umwami arabitegereza asanga nta musaza ubarangwamo. Ati « ni uko ni byiza; icyo
nabahamagariye ni ukubamenyesha ko ufite se w’umusaza wese agenda akamwica, kandi ntihagire n’umweugira icyo avuga kandi ngo abaze. Ni mwemere icyo
mbategetse gusa, iryo ni iteka nshiye.» Bose ntibabyishimiye birumvikana, ariko
kubera itegeko rirusha ibuye kuremera, barumvira.
Bamaze kubyemera, umwami ati «
Nimwihute mubahotore, nimumara uwo mwanda mu gihugu cyanjye, mugaruke
mubimenyeshe mbone kubasobanurira amategeko mashya, akwiranye n’ingoma
yanjye. Bashyira nzira bajya gukora ishyano bahatiwe, bamwe bahutiraho bahotora
ababyeyi babo, ngo babonereho kubazungura kandi bashimishe n’uwo mwami wabo
w’umusore. Abandi bafatwa n’impuhwe bibutse akamaro k’umubyeyi bati «Umwami yadutegetse gutsemba ababyeyi bacu, ariko ntaturora, reka tubahishe tuzavuge ko bapfuye. Nuko bacikisha ababyeyi, bajya kubahisha mu kindi gihugu, kibangikanyen’icyabo . Ariko « umubaji w’imitima tiyayiringanije» Bavuyeyo umwe abwira se ibyo umwami yabategetse ati « none si nshobora kukwica, ngwino njyekuguhisha mu buvumo, dutegereze uko bizagenda nyuma; nzajya nkugemurira rwihishwa.»
Biba bityo iminsi bahawe ishize bose bahurira i wami. Umwami ajya ku nteko ati « yemwe basore bidishyi!!!»
Bati «Karame Mwidishyi!!» twa dusaza mwatumazeho? Bati «yego mwidishyi!!!»
uwami amaze kubona ko nta musaza usigaye uzamuvuguruza ati « Ubu ngiye kubaha
itegeko ryanjye rishya, mwese mugomba kwemera ntihagire n’uhigima arihakana. bati «ritubwire Nyagasani». Ati «icyo nshaka ni uko icyo nzajya mvuga cyose
muzajya mucyemera mugira muti «Yego Mwidishyi!!!». baremera ntarindi
jambo uretse kwikiriza muti « yego mwidishyi». Baremera bose icyarimwe bati
«Yego mwidishyi».
Abasore b’Abidishyi bamaze guhabwa itegeko rishya ntibyacakabiri, umwami arabahamagara ati« nimuze tujye guhiga.» Bati «yego mwidishyi!!!» Ubwo umwami aranezerwa yumvise ko yumviwe; bageze mu ishyamba bica imparage barayiheka, barayihigukana, bacyura umuhigo. Barasira, bahabwa amayoga baranywa. Birangiye umwami ati « Aho murabona runo ruhu rw’imparage ukuntu ari rwiza bidishyi!!!», bati « turabireba Mwidishyi.» N’uko yungamo ati « Nimwende uru ruhu rukiri rubisi, murumfurebe ku mubyimba no kumaguru n’amaboko, murundodereho maze nse n’imparage.» Bati yego Mwidishyi!!!!» abahanga mu kubarira barahashinga barumudoderaho , bamaze kurangiza rukiri rubisi ati « Ahose si byiza bidishyi?» bati « Yego Mwidishyi ni byiza rwose!!!» Ati« noneho nimunshyire ku zuba nshyuhe kuko rukonje!!!» Bati « Yego mwidishyi!!!» ati « Rurankanyaga bidishyi!!!» Bati « Yego ruragukanyaga mwidishyi!!!» ati «Aho ga ndapfuye bidishyi!!!» Bati «Ahoga urapfuye mwidishyi!!!» Ati « Nimuntabare bidishyi!» Bati « Nibagutabare mwidishyi!!!» Ati« Inyota iranyishe bidishyi!» Bati « Inyota irakwishe Mwidishyi!!!» Ati «Uruhu rurumye Bidishyi!!!» Bati
«Uruhu rurumye mwidishyi!!!». Bityo bityooooooo!!!!!!!!!!!!!
Kuva kugasusuruko, kugeza mu mashenguruka. Barataha bagenda bavuga mu mayira ibyabaye ku mwami wabo. Bose bari abasore, ubwenge ari mahwi!!!Bageze imuhira, wawundi wahishe Se mu buvumo, ajya kumusura amugemuriye, umukambwe amubaza amakuru y’i Bwami, Umuhungu amutekerereza uko byagenze kuva ku itegeko rya mbere
kugeza ku muhigo no ku ruhu rw’imparage ati «Kandi yadutegetse ko icyo azajya avuga cyose ari cyo tuzajya twemera.» None dusize avuga ngo « AHOGA NDAPFUYE BIDISHYI!!!» natwe tuti « Ahoga urapfuye Mwidishyi!!!» Ati «Runyumiyeho Bidishyi !!!» Tuti «Rukumiyeho Mwidishyi!!!!» Ati «Nimuntabare Bidishyi!!!!» Tuti «Nibagutabare Mwidishyi!!!» Wa musaza arabyumviraaaaa!!!!!!!!!¨Ati « Byagtangiye ryari???»
Uwo mubyeyi w’impuhwe n’imbabazi abwira umuhungu we ati «mwa bapfu mwe!!! umwami wacu agiye gutangishwa n’ubwenge buke bwanyu bwanyu!!!Njyana i bwami benda banyice, Ariko Njye ninsanga atarahwera ndanukiza!» . N’uko umuhungu aramujyana, bagezeyo basanga agiye kunogoka. Ako kanya ahamagaza umuvure awuzuzamo amazi, baramuterura bawumuryamishamo. Hashize umwanyaaaa uruhu rutangira guhehera, rurongera ruroroha barumubamburaho ariruhutsa, ati « Ashyiiiiiiii!!!! Ndakize kandi nkijijwe n’umuntu mukuru!!!» Ashima wa musore wahishe Se, abaza n’iba hari abanda bahishe ba Se ngo babahishure bagaruke mu byabo.
N’uko aca iteka Ati « INGOMA IBIHUMBI, NTAWE UGAYA UMUSAZA KUKO ABA
AFITE UBWENGE BW’INGOMA NYINSHI YARIYE. » N’uko abakambwe batahutiweho
n’urubyaro rwabo, basubizwa ibyabo n’ubukuru bwabo .


text:
Ubuhamya:Richard Imana yamukuye mu bwigomeke imuha agakiza.
Yanditswe na: Ubwanditsi
2019-12-10 05:48:34
Richard kuva mu bwana bwe yaranzwe n’ibikomere by’imbere mu mutima bitewe n’incuti ze zakundaga kumutoteza mu buzima bwa buri munsi bamwereka ko ntacyo ashoboye. Nawe mu rwego rwo kwirwanaho yadukanye imyitwarire yo kwigomeka no guhabura abantu ndetse no kwishora mu biyobwabwenge byamuviriyemo gufungwa ariko nyuma yaje gukizwa.
Mu buzima bwe, Richard yari umwana uzi ubwenge wishimye kandi wigirira icyizere. Richard yaje guhindura imyitwarire nyuma y’uko se umubyara ataye umuryango we. Kuva icyo gihe Richard yatangiye kujyana n’abandi bahungu gukina umupira w’amaguru.
Mu gihe babaga barimo gukina,abo bahungu baramutukaga, bakamukubita mbese ugasanga baramutoteza rimwe na rimwe bamuziza ko adatsinze igitego. Ibi byamubayeho igihe kirekire kugeza ubwo byamurenze atangira kwiga imico mibi yo kugira amahane no kurwana tutibagiwe no guhabura abantu yaba abaruta cyangwa bamuruta.
Iyi mico Richard yigishijwe na bagenzi be yaragiye imwangiriza ubuzima yumva atakaje icyizere cy’ubuzima bitwewe n’uko bamubwiraga ko kurwana ari uburyo bwo kwihagararaho kugirango hatagira abamuvogera ibi byatumye agira isura ikangganye mbese muri macye yahindutse ikigomeke.
si ibyo gusa ahubwo Richard yatangiye kwiga kunywa ibiyobyabwenge bigeza ubwo atangiye gufungwa kandi akiri muto. Mu by’ukuri yazengurutse gereza zitandukanye kubera ingeso mbi zo kurwana, guhohotera abantu bitewe no kunywa ibiyobyabwenge.
Umunsi umwe ari muri gereza ijwi ry’Imana riramusanga riramuganiriza rimwereka ko yayobye agakora ibyangwa n’uwiteka ariko ko Imana ikicaye ku ntebe y’imbabazi kandi yiteguye kumubabarira no kumukiza agahinda kamwizingiyeho. Richard kuko atari azi ko Imana ivuga yabanje gushidikanya ariko uwiteka yakomeje kumwibwira neza.
Nyuma y’igihe gito Richard yaje guhinduka yiga gusenga ubwo yari ari muri gereza kugeza ubwo yafunguwe ageze hanze atangira kujya mu materaniro yera arabatizwa ndetse yakira Yesu Kristo nk’umwami n’umukiza w’ubugingo bwe ubu ni umugabo wo guhamya Imbaraga z’Imana hirya no hino ku isi kugirango abatamuzi bamumenye.
Source: truthsaves.org